Nunui’ Kut - Chinland Today Media\nMay 11, 2017 7:35 am·0 comments\nMino pakhat hi company tumpi pakhat ih manager hnattuan a va dil. Tonsuhnak hmaisa a hlawhtlin ruangah tonsuhnak netabik a si mi company director ton ding a si thlang.\nDirector in mino ih nunthutawi a zoh tikah fimthiamnak lam ih thleng sang zet a si kha a hmu. Cutikah mino cu, “Naupa, tlawng na kai lai ah scholarship na rak dil lo maw?” tiah a sut.\n“Dil dah lo.”\n“Cuti a si ahcun na pa in tlawngkai man a lo kuan sak maw?”\nMino cun a lu a thing. “Si lo. Ka pa cu kum khat ka si hrawng ah in thih san. Ka tlawngkai man pawl in kuansaktu cu ka nu a si.”\n“Asile na nu cu ziang hna a ttuan?”\n“Thil soptu a si.”\nCumi a theih tikah director cun mino cu a kut malte zoh sak ding in a dil. Mino in a kut cu director hmai ih a pharh tikah kut nonal mawi zet an si kha a hmu.\n“Naupa, na nui’ thil sop na bawm dah maw?”\n“Aih, ka bawm dah lo lawlaw. Ziangahtile ka nu cun ca zuam ding lawng in fial. Cun, kei hnak in ka nu cu a sop rang thei sawn si.”\n“Aw. Cuti a si ahcun lo dil duh mi pakhat ka nei. Inn na thlen sal tikah na nui’ kut pawl kha na va kholh sak thei pei maw? Cu thluh in thaisun ah I ra tong sal aw.”\nMino cun hnattuan a ngahnak ding ah cumi cu thil thupi zet a si ti a theithiam. Curuangah inn a thlen tikah a nu cu a kut kholhsak a duh thu a sim. A fapa ih ttongkam a theih tikah a nu cu a lung a awi zet. Thinlung sa hiamhiam in a kut cu a fapa hmai ah a pharh.\nMino cun a nui’ kut cu nuamtete’n a kholh thok. A kholh phah cun a mitthli an tla. A nui’ kut pawl cu kum tarnak ruangah an sawng thluh ih hriamhma khal tampi an um kha a hmu. Hriamhma tthenkhat tla cu a vun dai tikah an na ih a nu a com dukdo thei.\nHimi kut pawl hi a tlawngkai man pe thei ding in ni tintei’ thil a rak soptu kut an si ti a ruat ngah hmaisabiknak a si. A nui’ kut ih hriamhma pawl cu a fimthiamnak hrangah, a tlawngkainak hrangah, a hmailam caan hrangah, a man a rak petu pawl an si. Mino cun a nui’ kut a kholhsak thluh hnu in a nui’ sop ding mi hnipuan hmuahhmuah cu ttong lo te’n a sop sak thluh. Cumi zan cu an nufa in reipi tiang an titi tlang.\nA thaisun ah mino cu director ih zung ah a va feh. Director in, “Naupa, mizansun ah inn ah ziang na tuah ih, ziang na zir ngah timi in sim thei pei maw?” a ti tikah mino ih mit ah mitthli an hung tlingkhawm.\n“Tu ahcun ka sunsak ding mi le a par ih ka lungawi ding mi ziang a si ti ka theithiam zo. Ka nu um lo sehla tuini ih keimah hi ka um thei lo. Ka nu bawm phah in thil pakhat hlawhtling ko ih tuah ding hi ziangtluk in a har timi ka theisuak. Innsang somdawl ih thupitnak le a man a khun zia khal ka theithiam thlang.”\nMino ih sonnak a theih tikah director cu lungkim zet in a hni-no.\n“Cumi cu manager ttuantu ding ih ka duh mi minung ih lungput ciah a si. Hnattuan ka pek duh mi cu midang pawl ih bawmnak a sunsak thiamtu, hnattuan tthehsuah a si theinak ding ah midang pawl ih harsatnak khal a hmuthiamtu, sumpai hi nunnak ih hmuitin mi ih a retlotu minung a si. Hnattuantu ah ka lo la ding.”\nMino cu hnattuan a ngah ihsin nasa zet in a zuam. A hnattuanpi pawl ih ttihzah khal a hlawh. A hnattuantu pawl khal pawlkom lungrual zet ah cang in hnattuan an zuam zet. A rahsuah cu, an company nasa zet in a tthangso.\nHram: The Real Singapore ih “Mother’s Hands Story.”\nNui’ sunlawinak aanka\nKa Nau Thazangpeknak Le Forhfialnak Ca


nuna SENA mini Travel Cot Scarlet Red | baby-markt.com×Mobile version is availableSwitch to mobileHotline: +49 (0)231 - 53471293\nnuna SENA mini Travel Cot Scarlet Red139,95 €Price incl. VAT\nnuna SENA mini Travel Cot Scarlet Redmore of Nuna\nQuantity:1139,95 €Price incl. VAT\nProduct descriptionYou might also likeOther customers also boughtArt.No.: A122966\nnuna SENA mini Travel Cot Scarlet Red\n• sturdy aluminum frame is easy to transport Specifications:\n• from birth to 18 months\n• Product specifications: 67x88x63 cm\n• Dimensions folded: 77x26.5x26.5 cm\n• Mattress: 50 cm x 76 cm\n• Weight: 8.3 kg Shipping information\nOur top sellersnuna SENA mini Travel Cot Scarlet Red139,95 €


Biaknak Lam - Rev. Dr. Lal Tin Hre - Chinland Today Media\nBiaknak Lam – Rev. Dr. Lal Tin Hre\n1) Na profile kimcang deuh in:\nNa hminpum le duhkawh\nKa hmin cu Lal Tin Hre a si ih mual in liam san zotu Capt. Tai Thio ih sak mi ka si. A hminsak mi hmuahhmuah lakah a sak hmaisabik ka si hmang. Kan Lai mi tamsawn hrangah cun “Pa Hre/Saya Hre” tiin in ko nan hnamdang pohpoh “Hre” sal thiam lopawl cun “Lal” in ti. Bible tlawng ka kai tirte ah cun Mirang hmin “Albert” tiah ka rak sakaw dah. Asinan, ka thinlung ih thil pahnih a um ruangah tu-ah cun ka hmang nawn lo. Pakhat cu ka hminsaktu ka pu ih sak mi hi a famkim tawkin ka thei; a dang cu miphun dangpawl in Lai hmin hi an hmin hmaiah an ret ka hmu dah lo. (Mirang hmin nei pawl ka demnak a si lo, keimai ruahnak men a si). Lai mi si ruangih hnam dang hmin lak/cawn ciamco a tul mawsi tiah ka ruat. (Kan ram dinhmun zohin tu-ah cun ram hnihnak ihsi ram thumnak fehpawl cu Mirang hmin lawng si loin Lai hmin hman a phunphun an nei ti kan thei; a `tul ruangah kan ti ding maw!)\nSuahnak khua: Laitlang, Falam peng, Falam ihsin peng 13 a hlatnak Cerhmun khua ih suak ka si.\nNu le pa: Ka pa cu Thang Tin Pum (1984 kumah mual in liamsan), ka nu cu Ngun Nei Sung (in dampi ngiaugngi lai). Ka pa le ka pu hi Cerhmun khua-ih Pathian rak awi hmasabik lakah an rak tel.\nSempi ulenaupawl: Unau 6, mipa 3 le nunau 3 kan si ih kan upabik (nunau) in thihsan zo.\nRawlhmeh duhbik: Laimi tamsawn ih kan duh mi Vawk sa ka duhbik ve; asinan, vawk sa hua deuh nat ka neih ruangah a thau lam cu duh cingten ka supaw `tento. (Supawk thei lo can khal ka nei phahphah).\nNa thuken: “Pathian ih i hman duhnak zawnih pumpekawk” le “Midang hrangih thil`tha ka tuah thei mi tuah”.\nHuatbik mi: “Mi tiawter tuk pohpoh” (milian khal neiawter tuk, thlarau mi khal thlarau miawter tuk, thiamnakdangdang nei khal thiamawter tuk, tvp). Cun, mai lamkalnak thei cuca loih ziankimih hrawlhawk tum vivopawl khi ka huatzawng tak an si.\nDuhbik mi: Keimai tlin lo mi, “Ruahnak picang, nundan tluangtlam” (Highly thinking, simple living) an ti mi khi ka ngaisang.\nZiangtik in ca na rak ngan thok? Tahan Theological School (College) ah Bible tlawng ka rak kai 1978-1981 ihsin malte ten ka ngan pherhpho.\nNa ngan hmaisabik cahram hi ziang a si? Khuitawkah a rak tel?: A cekci ka vun thei nawn lo, FBC ih rak suah dah mi TLEUNAK makazin sungah “Thawhsalnak” ti thupi ka ngan mi cu ka vun mang lai. Cukhal cu cafang pakhat in rak thlengsak thuah a si. Kristian Thurin tiih ka ngan mi cu Kristian Thupom tiah in rak thlengsak dah. (Cafang rem le thleng cu editorial board ih ti ding hrimhrim a si ruangah za-ah-za in ka lung a kim).\n2) Na suah hmaisabik mi cabu ziang a si?\nSiangpahrang Khualbuk (The Royal Inn) kha ka Lusei `tawng ta ka let ih FSLS (tu-ah cun FCCLS) in 1984 kumah in suahsak.\n3) Cabu paziat na ngansuak/suah zo? Ziangpawl an si? Bu 10 ti ding tluk a si ke cu!\n01. Siangpahrang Khualbuk (FSLS, 1984)\n02. Tulai Khawvel le Pathian Thu (Beirual Thupi, Falam Synod, 1986)\n03. Nupi tha`thum (Chin Synod, 1999). A cekci lo deuhih leh mi\n04. Kristian Thurin Zirnak (FCCLS, 2001)\n05. Thukham Thar Hrilhfiah: Thesalon Cakuat (Chin Synod, 2000)\n06. Samaria Nunau (YCCF, 2002)\n07. Kristian Nunze Mawi (Beirual Thupi, Falam Synod, 2008)\n08. 1 & 2 Thesalon Cakuat Simfiangnak (Hre Kio Commentary Series, FBP 2009)\n09. Leitlun Mi Ropipawl (Falam Synod PYJC suah, 2009)\n10. Nupi tha`thum (Revised and Enlargred), suak cing ding. (Leh mi a si nawn lo, a hmaisa ta sirhsan in cabu dangdang ta ka bet vivo ruangah a lettu ka ti nawn lo ding).\n4) Cahram (articles) teh ziangzat na ngan zo? A cekci cun ka thei lo nan 50 hnak cun a mal lo ding. Lai `tawng le Mizo `tawngin ka ngan tambik. Pathian thu, calai lam le khawtlang nuntu khawsakdan thupawl an si bik.\n5) Falam calai market hi ziang a bang? Cabu suah hi zongsang ding ci a si tin na ruat maw? Tu hrihah cun kan (Falam) calai market cu a niam deuh lai in ka hmu. Sumpai lam cun a hlawknak (a miat) beisei ding cu kan si hrih lo. Mipi in ca an siar takah tiih mai liamkuan (a sungkhan) ih suah kan `tul deuh lai. Kan mi hmaisapawl khalin cu mi lungput neiin an rak suah a si ding ti ka zum; an miat ciamco ka zum lem lo. Asinan, tuvek tiang dinhmun in thlen hi a `thahnem tuk ka ti. Cabu hi a tam thei bikih suah thei sehla, kan siar cingcingin ka hmu.\n6) Ca na ngan tikih harsatnak na ton mipawl? A tawinak cun tikcu pek hi a harbikin ka thei. Mah le hna`tuan nei cio kan si tikah cangannak dingih tikcu pek hrim lo cun ruahnak thar (idea) ngah a theih lohli lo. A thlarau co ta ciamciam hnu lawngah ngan ding a ra suak deuhin ka thei. Tikcu ka ti tikah ruahnak thar suak thei dingih ca dang rak siarnak tikcu khal a tel.\n7) Ca na leh tikih harsatnak na ton mi pawl? Phun hnihin ka tawng. Pakhatnak cu Mirang `tawng ka thiam tawk lo. Kannih cu Bible (Pathian thu) lam hman mi `tawngkam thawn kan naihaw deuh ih subject tin hin anmah le `tawng koseh an nei cio ih kan theih ban lo mi, Mirang `tawngah ka harsa `theu. Pathian thu lam relnak (theological terms) khal a tharthar a suah vivo tikah kan `tawngih vun retdan thiam a har zet. (Tu hi ka `tuannak department in Reformed theologian hminthang, Donald K. McKim ih ngan mi Westminister Dictionary of Theological Terms cu Kawl `tawng in suah kan tum). A pahnihnakah, a thu hlo cuang si loin kan `tawngih mawi le remsawn vun hawl lohli hi har ka ti. An ngan vek cekci ih leh (literal translation) hnakin a sullam phawrh ding zawngih leh (equivalent translation) a `tul can a tam zet. Curuangah, cahram siseh, cabu sisehla, vei sawm sahra ka zohsal, ka remsal loah cun ka suah ngam lo. Cuticinghmanin lehnu ih ka siarsal tikah ka rak hman mi hnakih mawi le `thasawn `tawngfang ka sarsal `theu.\nFalam calai a thanso vivo theinak dingah ziangpawl a `tul tin na ruat?\nPakhatnak, ca/calai hi ngainat/duh taktak a `tul. A sullam cu zo-ih suah mi khal, ziangvekih an ngan khal le siar thotho ding. Kan rak buaipi lawk mi (tu ah cun a buaipi zawngin mi pitling cun an fehpi nawn lo, group mail khalah hi thu hi a buaipi zawngih ngan lo dingin an ti zo mi), “O” le “Aw” thu khalah mai duhzawng a si lo ruangih siarsakaw lo tivek cu calai duh taktaktui tlungput a si lo tiah ka ruat. A siar thiam hrangah Kawl le Vai ca hman kan siar; Hebrew le Greek tiangin mawle! Mirang ca hmanah British English le American English cu an ngandan bangawk lonak zawn tete a um ve, an siarsakaw `theh thotho; hnam pitling an sinak a lang nasa.\nPahnihnak, siar ding `tha cabu, lole, cahram hi tampi’n suak phawt sehla. Ca/cabu ti mi hi mai irawm suak tengteng an si `theh lo, `tawng dang ihsi leh mi cabu le cahram tampi a suah a `tul. Kan umnak Kawlpawl ih suah mi cabu zozai khal hi leh mi a tawr in a tawr, cabu hrekkhat phei cu leh mi ti hmanin an ngan lo, anmai duhnak zawnte vial an lak mi a um ih a ngantui hmin an bun mai. Arcal tia hman ca ngan loin calai thu rak buaipi ciamco kan `thahnem lai ih, `thanso ngaihnak a um tuk lo. Ca/calai hi mahih tawnteh (experience) a si ti theih a `tha. Kan bangawknak lam cu 95% hnakin a tam lam ding nan kan danglamnak zawnte 5% hnakih mal hin Kawhhran ihsi thawkin kan politics tiang a hnawihnih `theh ih a pawi nasa.\nPathumnak, Kawhhran (pawl) le calai hi a fehkawp ding a si lo. Calai cu zate ta a si ih Kawhhran cu a sung um vial ta a si. Kawhhran pakhat fehpidan hlirih calai fehpi tum cu a dik lo ding. Cui Kawhhran fehpidan lo vekih cangan mi pohpoh lei/siar duh lo dinhmun tiang kan thlenah cun pawl thinlung (denomination spirit) thawn calai kan fehpi tinak a si. Cuvek lungput kan neih ruangah calai fakselnak (literature criticism) tla cu a tuar in kan tuar thei lo, mi bulpak `thuatawknak lamin kan la ih a pawi zet. Hi zawn hi kan `tanlaknak ding pakhat a si lala. “Makazin” hrekkhatah “`thuatawk” ti `tawngfang ka hmu duatdo `theu.\n9) Canganmi pakhat in cangan hi a pumcawmnak ah ziangtin a hmang thei ding? Ziangpawl a famkim a tul tin na ruat? Kannih Laimipawl hrangah cun cangan rori ih pumcawmawk ding cu ka ruat ban hrih lo. Ziangahtile, kan zate hmanin ca/cabu lei khal nungna cawmawknak tlak a tling lo ding. Amahlawngte, Kawl `tawng le Mirang `tawngih ngan thei hrangah cun cawmawknak tlak a si thei thotho ding tiah ka ruat.\n10) Calai hrangih na sunmang, na seherh mi le na duhsaknak pawl? Sunmang ti hi kan hmang nasa ih Mirangpawl ih vision an ti mi khi a si hmang maw? Daydream khal an nei thotho ih duhthusam/saduhthah tinak khal a si. Calai hrangih ka saduhthah pawimawh tetepawl:- Pakhatnak, kan ca hi calai dang vekih zir, zingzawi, hliakhlai tlak le khaisan tlak calai a si ve. Kanmah (Laimi) hman si lo, Mirang hrekkhatpawl in PhD tiang an ngah theinak khawpih zingzawi le zir tlak a si ruangah zir bet ding tampi a um ti theih hmaisak a `tul. Kum 80 sung kan rak hman zo mi tivek phun lawngin a ngah lo. (Cuti’n kan ti nan, kan theih lo sungte-ah a zingzawitu le hliakhlai paihtupawl tidan thotho in in hruai rero ti kan cangan mi zohin a theihtheih mai). Ca ngandan fumfe (consistency) um loin duhduh ih ngan ruri hi calai `tha kan ti asile thu dang sisehla.\nPahnihnak, kan hruaitu hrekkhatpawl ih an tuah rero vekin kan ca hi phun hrek ihsin university tiang zir tlakih khaisan theih a si ruangah nasazetih zuam sinsin dingin ka duhsak. Calai lamih thu thar hla thar, hmuhsuah hi a `thanso vivonak ding tawlreltupawl hi calai siatsuahtu an si lo ti hi hminsin a `tha in ka thei. Calai siatsuahtu diktak cu ca siar paih lo, ngan paih lo, kan `tawng hnakin `tawng dang uarsawntu le mai duhzawngte lawng siarpawl hi an sisawn. Ziang phunhnam khalin an calai hi an rem, an thleng ih a mawisawn an hawl vivo.\nPathumnak, kannih Pathian thu zirnak lamih fehpawl in kan Lai `tawng rori in BTh le MDiv level tiangin Pathian thu (theology) lam cabu ngan in, kan `tawngin degree pe-aw thei sehla. Asinan, cukhal cu a hmin men si loin quality nei deuh lawlaw si sehla. Mithiam `tha`tha le sumpai nei, mi pe-aw tete kan nei vivo ih ni khat khatah cun kan hlawhtling leh ding ti ka zum.\n11) Calai lamah cangvaihnak na rak neih mipawl? Calai lamih `thangso zet, Mizopawl ih tuah mi Calai Seminar tikvekah (Tahan ih Bible tlawng ka kai lai) ka rak tel `theu. An fakselawk natsatdan ka thei `theu ih cangantu hrekkhat cun an hua ding hmang ka ti ih ka tuk a rak sum zuakzo `theu; asinan, an hua lamlam lo. Calai lamah an rak sang nasa ti ka hmu. (Ka theihsun ah cun cangantu pakhat, Pastor cu a cangan mi an sawisel nasatuk ih cui hnu cun calai seminar ah a tel duh nawn lo an ti).\nKawlphai ih a um mi kan Kawhhran (Presbyterian) ihsin kan (Falam) thu le hla a `thansonak ding ruatin Hnam thansonak Ngaihtuahtu Pawl (HTP) hminin 1981 kum ihsin calai seminar kan rak tuah thawk ve. Cuvek phunin Tahan le a kiangkap ah calai seminar tuah a si `theu. Culaiih in rak hohatu lakah Pu Dar Lian Sel (B.A.; M.Div), Tahan le Pu Van Lal Ven, Hmun`tha cun mual in liamsan zo. Ka theih sual lo asile Hmun`tha khua (tu ah cun Vengpi) Biak inn ah kan hmang hmaisabik. Dr. Za Hlei Thang, Pu Van Lal Vel (tleicia) le Upa (Rev.) Khuang Hlei Thang in cahram an rak ngan; kan nuam zet. Biak inn tualrawn ah pitar pakhat in Dr. Za Hlei Thang a biak (a cangan mi par ihsi a salhsuah) ciamco lai tla ka mitthlamah a um lai. Pu Za Hlei Thang ih thinsaudan le fimdan kha cutawk ihsin ka thei thawk.\nKawhhran ihsin sumpai malte te bawmnak kan ngah ih kum tin deuhthaw calai seminar kan nei. Tawkfang a rei deuh cun Tahan lamah hmun khat, Letpanchaung lamah hmun khat tiin `tum hnih kan neih tawk a tam. Ziang Kawhhran ti um loin Kawhhran dangdangah kan `thumaw mai. Seminar lawng si loin Calai Fellowship tiin hmin dang bunin pawlawknak kan nei bet. Fellowship ah cun a ca ngandanlam hnakin thupi kan tarlang mi kan relkhawm tamsawn. Cui seminar le fellowship hohatu (convever) dingah kawmi`ti in in rak duhsak `theu ih tel lo theih loin ka tel ringring. Cahram ka ngan tawk khal a um `theu.\nBaptist Kawhhran ih hoha mi FSLS ah kan Kawhhran ihsin palai ah rualpi dang thawn in thlah ih kum tawkfang zet kan `tuantlang. A hlanih ZBC Hla bu an rak ti mai `theu mi “Kristian Hla bu” tawlrel khalah rualpi lakah ka rak tel `theu. Baptist lawngih hman a si lo ruangah “Khristian Hla Bu” tiih thleng a si. Hla lawng si loin Nauhak ihsin Pitling Sunday School tiangin kum rei lote sung kan `tawmaw. Thuhla dangdang a um ruangah tu-ah cun zirlai bu khal mahte ciar kan tuah. Rev. Dr. Hre Kio ih leh mi Bible remtu (Revised Committee) lak khalah in telh ih ka tithei tawk cun tha ka thawh ve. A tlunih ka sim zo vekin Thukam Thar Simfiangnak (Hre Kio Commenatary Series) khalah bu khatte cu ka ngan hnohno kha. Ka ti thei ding a umah cun `tuantlang vivo ka tum.\nChin Literature Forum (CLF) a rung ding lala ih a din ni khalah ka tel ih tutiangin EC member ka si. Calai `thansonak a si phawt cun ziang pawlkawm khalah ka tel bannakah cun ka tel ding ti cu ka ruahnak a si. Cun, keimah khalin hlawknak ka sar vivo in ka thei-aw. Ka cangan hmaisapawl le tui calai fehpidan thar tete ka khaikhin tikah zir bet ding ka va nei tam ve ti ka hmusuakaw. Ka zum ban lopi’n Falam Pawlpi,Yangon in 2006 kumah khan Literature Award (Calai Lawmman) in rak pe. Ka lung a awi tlunah zuam sinsin seh tiih thazang in peknak khal a si tiin ka ruat.\n12) Tu thudang lo sut lala sehla, minu hip thei mipa (attractive man) hi mi zo/ziangvek an si?: Nunau mit le thinlung a bangaw `theh lo ding ti cu theih cia a si. Bangaw sehla kan duh mi a bangaw ding ih a buaithlak nasa ding! Curuangah, duhnak (love) hi a thupibik in ka thei. Duh hnuhnu cun an sinak le an ziangkim hi mi hiptu an si `theh.\n13) Mipa hip thei minu (attractive woman) hi teh mi zo/ziangvek an si?: A tlunta vekin a duhtui mit le thinlung a thupibik. A tlangpi thu cun mipa mit cu nunau mit thawn a bangaw lo nasa. Mipa mit ih lang hmaisabik cu “mawinak” hi a si. An thinlung le mizia a `that le `that lo kan theih hlanah a mawi le mawi lo in thu tampi a rak rel man. A lenglam zohah mawi phawt sehla, a nungcang mizia ah cun mipa tamsawn cun “nunau ngaingai, nunau ciahci” (womanly woman) si thei sehla, keimah cun ka duh.\n14) ‘Living together’ system hi ziangtin na hmu? Cawntlak a si tin na ruat maw?:\nHi thu hi a san dangdang ruangih ra cang mi a si thei. Thimnakah, inn san man a khun ruangah mahte san hnakin san `tawmawk a remsawn ih minung, thisen nei veve ti fam cu khua a rei tikah ‘living together’ khur sungah an tla `theu. Kannih Kristian fehpidan ah cun nupi pasal neihawk ti mi cu san (dam) sung hrang a si ruangah, hi mi system cu cawntlakin ka ruat lem lo.\n15) Masturbation hi thil sual a si maw? A poinak le poilonak?: Ka siar ban tawkah cangantu tam nawn cun sualin an ruat lem lo. Minung cu thisen le taksa thawi nung mi, hiarhalnak nei mi kan si ruangah supawk thei lo can khal vei tampi kan nei. Mi duh na lo cing va sualpi rumro (rape) hnak cun a `tha sinsin famteh. Masturbation tuah lo khalin mi hrekkhat cu zanmang ah, lole, thil dang ruang khalin mipa/nunau ti hi amahte a suak `theu. Cui ti suak cun taksa kham, luna cuaici tivek hman a rehter ti a si. Nupa umkhawm khal hi kan duhawk ruangah le cithlahawknak ding hrang lawngah a si lo, a nu a pa in harhdamnak a thlen thei ti a si fawn. A pawinak pakhat an rel mi cu masturbation tuah tam tukpawl cu mah le mah rinngamawknak (confidence) an nei mal ti a si.\n16) San a thlengawk vivo vekin milai ruahnak le pomdan khal a thlengaw ve vivoih, neihawk hlanih sex hman (Premarital affair) hi a poi maw poi lo? A poi/poi lonak san?:\nKristian mit ihsi zoh cun sex cu neihawk hnu lawngih hman ding a si ko. Asinan, na ti vekin san a thlengaw vivo ih relthiam a har zet. Neihawk ti cu sex hmantlang hi a si mai tiih a ruattupawl cun sex an hmantlang hnu, fate an neih hnu ciamciam ih kutsih hman an um. Ziangmaw canah mah duh taktaktu tlangval parih tirhfak tuk fala cu an tlangvalpawl in an ngaithiam lo `theu; in duh ngaingai lo a si ding ti ruatin midang an neihsan thei. Coawk lonakah a can phah. Khatlamah, Kristianpawl in neihawknak kan timtuahdan khal hi khungkhai tuk loin, a awlsam zawng deuhih tuahdan um sehla.\n17) Tlangval hrangah nupi hawldan?: Pakhatnakah, mai hmel duhzawng a si ding (a hawltui hrangih hmel`tha tinak). Pahnihnak, mize `tha le nuncan `tha thei dingih hliakhlai ta ciamciam. Pathumnak, sakhaw nun lamah sakhaw mi (piangthar cingcing si loin sakhaw nun, nunpi taktaktu). Ziangahtile, insungsang nun le falepawl nun kaihruaitubik cu nu an si. Mipa neih le siah zohtu si lo, mah duhtu taktak hmu thei sehla. Palinak, nu le pa le sungkhat thawi lungkimtlang mi si thei sehla. A netabikah, mipa khal nunau khal, thleng a har zet mi, mize thup kan nei. “Neihawk hnuah kan thleng vivo pei cu” kan ti `theu nan, a theih ngaingai lo. Curuangah, a falat laiih a mizia kan lo mi a si ah cun hrial in kan duhzawng hawl thei sehla. (A pawinak cu duhawk hnuhnu cun ziangvek khal kan hmu `tha thluh ih hrial a har lala fawn).\n18) Fala hrangah pasal hrildan?: Fala zate cu an si lo ding nan, fala tampi in pasal dingah sumpai nei deuh an hawl `theu. A `tulnak zawn a um; ziangahtile, mah cawm theitu mipa (pasal) an neih cu an hrangah thil `tha hrimhrim a si. Zu le rit theih thil tham lo mi si thei sehla; ziangahtile, insungsang buainak suaktertu lakah zu le rit theih thil hmangpawl a tel. Mah hnakih nauta si lo sehla, ziangahtile, a tlangpithu in nunau an tar awl deuh `theu ruangah kum a rei tikah iaiawknak a suak thei. Kum bangaw deuh le phei cu tawhawk a tam cuang an ti.\n19) Tlangval hrangah fala thinlung hmin olbikdan phun (3) in in sim aw: Kan Lai thufim in “Fala zulh hrat, Sakhi zulh hrat” a ti vekin duh mi fala cu thlun paih phawt sehla. Pahnihnakah, an sungkua thawn pawl ngaihawk; nupi fate cawm thei ding koih dinhmun hngelhnget si a `tul. A netabikah nunau duhzawngih zei deuh a `tul. (Fala khal an bangw lo lala e, a hrekkhat in “pa” (cian nawn), ti rumro tlangval an duh ih a hrek lala cun “mi ti ciahcite” an duh thung).\n20) Fala hrangah tlangval thinlung neh olbikdan phun (3) in in sim aw: Pakhatnak, mai duh mi tlangval cu ngerh (try) ciamco mai ding a si ko. Pahnihnak, tlangval duhzawng thei ih a duhzawng vekin nun ding. Pathumnak, mi tlautla (ler) tuk si lo ding. (Tlangval ler deuhpawl in fala ler an duh mai `theu nan, khua a rei ih neihawk taktak tikah boruak a rit duh).\n21) Pasal upa tuk le nupi nauhak tuk neihawknak ih a poinak le poilonak?: Thusuhnak ih “tuk” veve an si ruangah a pawi ding tin ka ruat. “Tuk” ti hin ziangtlukin an thlauaw ti ruah ding a um. A ‘upat tuk’ ah cun ‘nauhak tuk’ thaw cun harsatnak tampi an nei ding. Sex ihsi thawkin thil dangdang khalah harsatnak a um thei. Cuitlunah mipa cu upa tuk khal sehla, fate neihnak (ci) a nun thotho ruangah kum nauhak tuk hnen ihsin fa tampi a nei ding ih insungsang cawmawknak lam khalah harsatnak a um tengteng ding.\n22) Nupi upa tuk le pasal nauhak tuk neihawknak ih a poinak le poilonak?: A tlun ta vek a si ko. A pawi thotho tinak a si. Ziangahtile, nupi tar tuk cun fate a nei thei nawn lo ding ti a fiang zo; a pasal in fate neih a duh ih an nu ih aneih thei nawn loah cun buainak a suak mai ding. Cuitlunah, nunau cu cak lo deuh an si tikah pasal nauhak tuk thaw cun an thuhai a rualaw thei lo ding. Nunau in a pasal nauhak tuk, thazang cak `thel`thel duhzawng a thlun thei loah cun a pasal cu khawdang a tang lo ding ti rel ban a si lo. A ler tiih mawhsiat ding khal a si lo; a mawh lo titlak a si. Curuangah a ‘tuk’ veve cu a `tha lo tinak a si.\n23) Cathiam le cathiamlo neihawknak ih a poinak le poilonak?: A pawinak le pawi lonak a um. A pawinak cu pakhat le pakhat bawmawk an `tul canah bawmaw thei loin an um. Ca rung, ca ra, pasal um lo sungih thu pawipeng a um tikah cathiamtu lawnglawngih ti ding cun a buaithlak deuh. Khatlamah, cathiam veve nei-aw lakah a remaw thei lo nupa an tam zet ve. Ziangahtile, ‘thiam” le ‘thei’ an ti-aw veve ih “zodeuh” ti thinlung an pu duh zet.\n24) Phunhnam dang thawi neihawknak ih a poinak le poilonak?: Phun hnam dang kan ti mi hi ziang tiang a huap ding! Laimi le Laimi lak khalah hnam fatete kan um ih cuteh a huam maw! Thinlung kauzawng in mi hmuahhmuah hi phunhnam pakhat (Adam cithlah) kan si `theh, thleidangaw ding kan um lo ti zawngih ruah cun a pawi lo. Khatlamah, aw-an ihsi thawkin nunphung bangaw lo neihawk cu mai phunhnam te thawi neihawk hnakin thuhla a tam cuang a si ding, “Mai phunhnam ngaingai lo hi cu” a titu an um ruri. A tlangpithuin fate cu nui lamah an luang duh cuang. Nu an fim viau loah cun pai lam sinak cu nuam teten a cemral hrethro ih thlah hnih, thlah thumah cun cuvial a si ko.\n25) Biaknak bangawlo neihawk hi Bible in a dawn ti cu kan thei cio ko. Asile an nupa in ‘mah le biaknak cio zalenzet in kan be veve pei, kan fate khal anmai duh mi mi kan beter pei’ tiah rualremnak an tuah a si le teh? Cuti an rualrem thei ngaingai ah cun a pawi lo kan ti ke. Asinan, a tamsawn ah cun rualrem taktak a har a si ding, sakhaw biaknak bangawk lo ruangih buainak a tawng mi insungsang hmuh ding an um `theu.\n26) Mipa hrangah kum ziat hrawng hi si innsang din (nupi nei) dingih thabik can?\n‘Nupi ka nei lo lawlaw ding’ ti ceng loah cun kum 30 leng cu lan lo sehla a `tha.\n27) Minu hrangah teh kum ziat hrawng khi si pasal nei dingih thabik can?\nZirnak le thil dangah laklawhnak a um lem loah cun kum 20-25 hrawng hi a rem bikin ka thei.\n28) Duh mi thawi co-aw ngah lo pawl hi a hlan vek tlukin midang an va duhdawt sal thei kem? Hinah hin mipa le minu an bangawklonak teh a um maw? Duhdawsal thei ding. Co-awk lo ruang hman si lo, thihsanawk hmanah mai nupi/pasal hngilh ih nupi/pasal thar thawi nuam tuk an um ko.\n29) Lungkuainat tuar (Grieving Period) sung hi ziangtluk hrawng a rei theu? Mipa le minu hi an lungkuai sung a bangaw ko maw? Mipa hnakin nunau hi an tuarfai deuh an ti cuteh. A rei lam cu ka thei lo. Mipa hi an zuau deuh ti a si. A nguk (tap) hruihro hman an um; nunau hnakin mipa an `tah a bendeuh an ti.\n30) Nupa thenawknak sanbik hi ziangpawl an si? A san a bangaw lo cio ding. A tir ihsi duh-aw cia lem lo, sungkhatih remtuahcawp, lehhnu tiang duhaw thei ngaingai lo an um thei. Duhaw cia ih nei-aw ah cun nunau khal mipa khal nun hlothlau (mipa/nunau dang parah, sumpai lamah tvp) le sungkhat thawi remawk thei lo ruangah a si deuh bik.\n31) Nupa an thenawk tikah pasal ih mawh maw nupi ih mawh a tamdeuh? Mi pakhat parah mawhnak hmuahhmuah `thum a theih lo ding tiah ka ruat. Mawhnak zawn an nei veve lo ding maw!\n32) Nupa thenawknak a mal sinsin theinak dingah ziang a tul? Pakhatnak, Pathian thuih `thumaw nupa si thei sehla. Pahnihnak, nupi/pasal neihawk hi sumpai, neih le siah ruangah si loin duhdawtnak ruangih neihawk si `theu sehla. Pathumnak, nupa nun hi dam sung daih zir ding a um ih mai nupi/pasal duhzawng theih tumih zirawk vivo ding. Neihawknak famkim (perfect marriage) hi leitlunah a um thei lo, harsatnak kan tawn khal le a pahtlangdan hawltlang thiam sehla.\n33) Nupipawl in thei sehla na duhsak mi pasal ti lungawidan thupibik pathum in in sim aw. Nupi ~Tha`thum ka ngan laiih thinlung lam thuhla zirthiampawl ih hmuhsuah mi (an ngan mi) ka vun mang. Pakhatnak, mipapawl in sex lamih lungkim tawkih um an duh. (An tlin taktak lo khalle nunau lam ihsin harsatnak a pe ding a si lo). Pahnihnak, mipapawl in ngaisan (admiration) an duh. Mai pasal ngainep le ziangih siar lo hi mipapawl in an hua tuk ti a si. Pathumnak, mipa sungkhat thawi remawk. Mai pasal sungkua ngaihsak lo; cui sapbai-ih relsia/sawisel ringring nupi hi an pasalpawl in an thilungten an ngaina thei lo. Curuangah, nupa nun (insungsang) lam thu nasa zetih zingzawitu Cecil Osborne cun, “Na pasal in a sungkhat unaupawl a sawisel rero hmanah rak tel ve hlah. Na rak relpi ciamco ah cun a sungkhat lamah a thinlung a hersal thei” a ti.\n34) Pasalpawl in thei sehla na duhsak mi nupi ti lungawidan thupibik pathum in in sim aw. Pakhatnak, nunau ih `tulbik mi cu anmah duhdawt ih ngaihsak. Pahnihnak, pasal rinsantlak le pathumnakah, anmah cawm le zoh`tha theitu an duh bik.\n35) Position dangdangih nupa sex hmantlangnak in a suahpi mi rah sia le rah tha pawl? Mai nupa karlakah cun lungkimtlang mi position pohpoh a pawinak a um ka zum lo. Asinan, pakhat khatin amai duh mi position lawnglawngih umtlang tum in, a nupi/pasal in a rak remtipi loah cun a `tha lo thei. Lungkim tlang mi position ih umkhawm tluktu a um lo. Theihthiamawk veve a `thabik.\n36) Sex Education hi ziangtin na ruat, tul na ti maw? Tul na ti a si le khui hmunah ziangvekin ziangvek tiang zirhawk ding a si? Kan Lai `tawngah “zahmawh” kan ti ih rel zarhah kan ruat; cuticing cun, sex hmang lo nupa a um theih fawn lo. Sex Education hi thiam zetih zirhawk cu kan `tul cio in ka hmu. Khatlamah, hmuh ding le zoh ding a phunphun a suah tikah luar tukin kan fehpi lala. Ram `thangsopawl ah sex thianhlimnak cu zalen tukin an hmang lala. Kum zabi 20-nakih thil thleng maksak pakhat cu sex revolution an ti hngehnge.\n37) Pasal ih minu dang ngai san (Extramarital affair) a um theu mi hi ziangruangah a si? Tamdeuh in in sim aw. A san dangdang a um thei. Pakhatnak, a ler hrimhrim ruangah. Pahnihnak, a nupi parah lungkimnak a hmuh lo ruangah. A hnuk a ciap ngah lo a si thei. Pathumnak, a umnak hmun le ramin a zir ruangah. A sullam cu nupi loin khual a tlawng rei khal a si thei, an nu tel loin nunau dang thawn an kawmaw tuk khal a si thei. Culo tal le, ralring cia loih cang pang sual khal a um thei.\n38) Nupi in mipa dang ngai san mi hi teh ziangruangah a si theu? Pakhatnak, a ler hrimhrim (mipa a duh hrimhrim) ruangah a si thei. Pahnihnak, a tir ihsin an pa a iai cia a si thei. Pathumnak, duhaw cingih rak nei-aw an si ko nan, an pai hnen ihsin diremnak a ngah lo ruangah a si thei. Thil cang thei leh mi cu, khualtlawn suhsohnakah mipa thawi umtlang a tam ih cu mi ruang khalin sex hman duhnak tiang a thlen thei.\n39) Nupi/pasal sawn damlo (sex hmangtlang thei lo) ruangah a pakhat in extramarital affair a commit (or) nupi/pasal dang a neih san mi hi teh mawhthluk theih a si kem?\nReldan thiam a har zetin ka thei. Nupa cu ziangvek harsatnak a thlen hmanah duhdaw aw in dam sung kilkhawiaw ding kan si kan ti nan, hivek dinhmun taktak a thlen tikah cun mawhthlukawk theih khal a si lonak zawn a um ve.\n40) Bible in a sian mi nupa thenawknak hi ziangvek case ah a si? Ziangvek sualnak ruang khalah Bible cun nupa `thenawk a siang lo. Nupi uire (mipa uire kan nei lo mawsi) hman mipa hrekkhat cun an pawmrem theisal ih fak an um nasa. Thil harsa zet a si ding nan, cuvek mi cu ngaisan an um nasa in ka thei.\n41) Nupi dang a neitu ding pathlawi le pahmei pawl hnenih na cah ta duh mi?\nA hnuaita thawn sang kawp sehla. Pathlawi, nuthlawi si hi a san dangdang ruangah a si `theu. Vanduainak ruangah mai nupi/pasal ih thihsan ruangah a si thei fawn. Curuangah, nunau le mipa neihawk (nupa umkhawm) tlukih thil sunglawi a um lo; mai nupi/pasal tluk hnem theitu dang an um lo. A cang thei a si ah cun tar hnu khalah mai tawkte nupi/pasal hawl `ten`to ding a si. Nu le pa karlak nun tlukih sunglawi a um lo. Pitar/putarpawl in anmah zohtu/hnemtu an `tul sinsin. “Putar/piter tete ih pasal/nupi loih um thei lo” ti ding an si lo, an `tul sinsin ti’n ka ruat. Nupi/pasal kan tuamhlawmawk vekin fate khalin nu le pa kan tuamhlawm thei ngaingai lo, kan hnem thei fawn lo.\n42) Pasal dang a neitu ding nuthlawi le nuhmei pawl hnenih na cah ta duh mi?\n43) Bible in fatepawl kha nu le pai’ thu ngai dingin a cah ih nupi pasal thu ah teh ngai thluh ding a si maw? Fate in nu le pai’ duhlo mi a duh a si le teh ziangtin a tuah pei?\nNu le pa sawn an thupi. Duhnak ti mi cu a dan a dang tuk, thil dang vekih tah theih a si lo. A can theiah cun fate thawn reltlang hmaisa sehla, nu le pa in an duhpi thei lonak san tiangin relpi sehla. Cui an duh thotho ah cun nu le pa sawn kha `thumawk ding a si. Pawngpa duh loih duh lo mai ding a si lo. Rawnawkkhawm derhdo tluktu a um lo.\n44) Tufangih na tuah/tuan mipawl: Tufangah hin Kawhhran hmangin Pathian in `tuanvo i pek mi cu Kawl ram sung (a hleice in Myanmar Council of Churches –MCC) hnuaiih Bible tlawng pawlkawm “Association for Theological education in Myanmar-ATEM) ah zungah 2009 ihsin hlawlengin ka `tuan. ATEM hnuaiah Bible tlawng 34 kan nei. Kan sungten Sanchaung, Yangon ah mi innkhan sangin kan khawsa. Kum hnih sung ka `tuan zo ih tuihnu kum 3 hrang (2013) tiang `tuan peh dingin in hrilsal. Kan hnabik cu Bible tlawngpawl `thansonak ding, a sungih `tuantu (faculty) pawl sang sinih an zir theinak ding lamzin hawl le Bible tlawngih `tuan lo, Pastor me Ministerpawl hrang khalah an `thathnemnak ding hawlpi in workshop le seminar tivek tuahsak a si. Ram sung Kawhhran le ram leng ihsin `tuanpi dangdang thawi `tuantlang a si tikah ram leng lamih feh phahphah a `tul.\n45) Sim duh mi na neih lai mi?? Ka lung a awi. Ka ruah dah lo mi tete thu `tha`tha in sut ih diriam ko ka lo san thei lo hmanah keimai lamah hlawknak ka sar phah. CT parah le hi thu a rak siartu zate parah ka lung a awi ngaingai; lungawi thu ka sim.


Airport Ih Asian Fala Pahnih - Chinland Today Media\nApril 11, 2012 6:32 am·6 comments\nMike Zuung Ceu\n26 March2012, Tlawngkai nikhat, Indianapolis Airport in ka training kainak New Haven, CT lam pan in vanzam ka to. Zinglam 5:10 am vanzam to ding ka si ruangah zing 3:30am ah ka tho. Rev. Ci Kap cu 4:00am ah Airport ih I hei thlah dingah an mileng khan ah timcia in a to. Ka thawh veten ti ka kholh ih ka timtuah aw ve. Zing 4:00am ah inn tlunta khan in ka rung tum. Rev. Ci Kap thawn a motor in Airport lam kan pan mai. Cuti tluk ih zingpit ah ka pawh a tulnak khal cu zanlam 1:00pm ah ka training thok ding a siih, cumi caan khelh dingin Rev. Ci Kap in vanzam I leisaknak a si. Hivek zingtuk ih ka zam tul caan a um phah theu ih I thlahtu pawl le ka riahnak inntek pawl cu an zon a zaizet theu. Lungawiten ziangkim in ngaihtuah sak hai ko na’n keimah lam cun ihhmu khop lo ih ka tuah hai mi parah ka hmai an song zet theu. Pathian in thluasuah hai hramseh ti thla camsak lawng hi keimah lam ih ka ti theisun a si. Tarining kai phah ih kawhhran vehvai ka si ruangah hiti ti locun hril ding dang ka nei ve lo. Asinan hiti te in kawhhran vehvai thei ih ka um thei khal hi Pathian ih remruah le kawhhran pawl ih hmarngainak ruangah a si ih Pathian ka thangthat zet a si.\nIndianapolis Airport in an caan khiah vekin ka poksuak. Vei tampi cu caan khiah vekih pawhsuak lo caan tla a um theu ih ka vanzam thlengawk caan (Connection Time) a bicih thluh ruangah Airport ah pirpilik ih ka zuan ciamco tawk khal a um theu. Tuitum cu tuante ih thawhman a um kan ti ding, amah caan khiah vekin ka poksuak. Vanzam parah ka itthat nasa ih ka hahdam zet. Motor par ah siseh, Vanzam par ah siseh, kan ihthah hluarhlo thei hi Pathian thluasuah phunkhat a si ding tiah ka ruat. Kawlram ihsin USA kan zam caan tla cu nazi 20 lenglo a si theu ih to cuahco hi a bangthlak nasa ve. Kan ihthah thei ahcun kan hah a dam ngaingai. Khui maw caan tete ah thli a hrang natsat deuh caan tla a um ih vanzam par ah kan thin tla a hung phang phah theu. Ziang hman le tuah theimi kan nei fawn lo ih cuih caan pawl ah ihthah san thei hi thluasuah phunkhat a si, ka ti.\nIndianapolis Airport ihsin a rei hlan ah Washington DC Airport ah kan thleng. Philadelphia Airport lam pan in zuang peh lai ding ka siih ka nazi ka vun zoh. Caan lawng ka neilai pam ka tiih thawhhlam ka hawl. Ka eiman lo khal le vanzam parah ka ei thei ko tiah ka ruat. Ka ril khal cu a rawngphah ve thlang ruangah a cangthei tawk in ei-in ding ka ngaihtuah. US Domestic Flight cu Kawlram vanzam pawl vekin rawl mi an pek lo, a tii in ding lawng mi an pek. Lamhla deuh zam mi vanzam tlun ahcun hmuk tivek ei-in ding an zuarmi a um na’n aman khun le kannih zuhzawng thawn a mil aw thei lo. Curuangah vanzam kai hlante ah Starbuck Coffee dawr ah ka feh ih hmuk pakhat le coffee haikhat ka lei. Ka coffee khuathai par ih ngan dingah ka hmin in sut ih ‘ Mike ‘ tiah mirang pawl theih ol dingin ka sim. Paisa ka pek theh hnu ah khatlam ihsin ka coffee ka va hngak ve. A rei tuk lem lo, ka hmai ah mi 4 lai lawng an um ih ‘ Mr. Mike ‘ tiah in run ko ih ka va feh. Coffee dawr hnatuantu nu ih kut in coffee khuat ka vun lak zik zawngah, “ Hei…Saya Mike na si lo maw?” tiah kawl tong in I run ko ih ka lau dukdi. DC Airport ah I theitu ka tong ding tihi ka ruahban lomi pakhat a si.\nCunu cu 1996, Yangon a um lai ah Yangon Chin Baptist Churches Fellowship (YCBCF) mino pawlkom ah kan mino committee sungtel pakhat a rak si. Anmai’ kawhhran ah mino secretary khal a rak si. Culai ah kei cu YCBCF Mino Chairman ka rak tuan ih mino cangvaihnak ah hna kan rak tuan tlang dah. Coffee zuartu uniform a hruh ruangah ka theithiam nawn lo. Ka vanzam zam caan le a nai thlang, amah khal cu biak tam ding caan a nei ve lo ruangah US daan in,”See You” ka tita ih vanzam ah ka kai san. “Sayapa kan khua ah in ra tlawng leh aw maw” I ti ih,” Ee law” tiah ka ti ta. Vanzam par ah keimah te cu nui’ thu ka ruah rero mi cu,”Hi nute hi kawlram a umlai ahcun Univesity tlawngta a rak sita sikhawh hilam ah teh tlawng a kai sal pei maw? Degree the a ngah zo pei maw?Hih hnatuan maw a tuan lanta ding?A nuam aw ko pei maw? Hmailam hrang teh ziang tumtahnak a nei pei?…” ti pawl hi a si.\nA rei hlan ah Philadelphia airport ka thleng. Malte lawng ka cawl man vanzam par ah kai a cu lala ih New Haven, CT feh dingmi vanzam par ah ka kai. Vanzam ka luh veten, “How are you?” tiah cibai in rak buktu cu vanzam kilkhawitu ‘ Le-yin-may ’ nu a si. Ka vun zoh ih mirang nu a si ta lo. Thaten ka zoh tikah “Tuluk fala” a si. A hmel a piang verve ih a ruangrai tla a tha ziamzi. Mirang tong a naal daan cu mangbangza a si. US ah suakmi a si pei maw, asilole US ah a nauhak lai ten a rak thlengtu cu a si ding. US ih state 23 lai ah khual ka tlawng zo na’n Asian mi vanzam kilkhawitu ka ton hmaisabik a si hmang ka ti. Keimah te ka lungawi nasa. Uar um nasa in ka thei. Amah teh ziangtin a ruat aw pei maw cu ka thei lo. Mirang le midum pawl nih teh ziangtin an ruat pei maw ka thei cuang lo…keimah te ka lung a kim zet ih ka lung a hmui nasa.\nAsinan…DC Airport ih ka tonmi kan laimi nute kha ka vun mang saal. A hnatuan mi hi ka zawmtaihnak a um hrimhrim lo. Nautatnak thinlung khal malte hman ka nei lo. Tlawngkai phah in khal hna a tuan a si thei ko. Paisa tampi nei in a hnatuan ah a nuam aw zet tla a si thei ko. Hmansehla…US ih thlengmi kan Laimi fala le tlangval pawl hi…ni nikhatkhat ah…Airport ih ka hmuh hai saal tikah…Taluk Le-yin-may nu dinhmun ah hmu ve leh thei sehla ka va duh so…ti hi cuih ni ih ka saduhthah tumbik a sita ko.\nSaya Mike cu siar nuam thei dutdo male.\nSayapa, ca tampi in in ngan sak theu aw.\nA siar ding kan man ringring.\non April 12, 2012 at 9:01 am\nSaya Mike cu Tiger Wood ah ka lo ruat lawk cu teh.\nNa cangan mi ka rak siar ngah.\nsya James, says:\non April 13, 2012 at 8:34 am\nCoffee tla na ding/in ta lo hmange,,,a um lai pei maw tiah,,,,,,,,,,,,,,,,,\nUS thleng zo pawl hrangah tumtah nak ti hlawh tlin ter tu a si a duh um nasa,,\nHmun dang i sin a siar tui hrang khalah cu thotho…\non April 17, 2012 at 1:27 pm\nSaya Mike, na ca te cu awwww… mi lung a khawih nasa\nNa ca te ka siar ngah cu thu tampi in riatter.\nKa siar ka rak hlawkpi ngaingai. Lungawi\non April 19, 2012 at 2:28 am\nSaya Mike,na ca te ka siar ih ka hlawptlo nasa,thazang ka ngah lawng si lo in ruahnak thar le kaupi ih mit meng ding in in bawm a si,…….ka lungawi nasa……..\non April 21, 2012 at 1:09 pm\nSaya Mike cu a hmin vek in mike tla a mike zet sokhaw!


Text Messaging Kum 20 Kim Thlang Ding - Chinland Today Media\nDecember 2, 2012 11:22 am·0 comments\nText message kuatnak a kum 20 a kim thlang ding! 1992 ihsin text message kuatawk a rak thok. A hmaisabik text message rak kuattu cu Neil Papworth asiih Christmas lai ah a rualpipawl, 3 December 1992 ah a rak kuat, cucu a hmaisabiknak tiah hminsin a tuah.\nKumtin, a malbik text message 8 trillion lenglo kan kuat aw. Thaisun ah text message kuatawk a rak thok kum ihsi siar in tuisun tiang ah kum 20 a kim thlang ding. Nikum lawngah 8 trillion lenglo an kuat aw. Nitin, leitlun minung million 15 lenglo in minit pakhat sungah kan mobile phone kan zoh.\nInternet le facebook tivekpawl tla a larzet ko nan leitlun ih minung 92% pawl cun text message hmang ih cakuat awk nuam an ti sawn hrih lai. Text message ih cakuat hmangtupawl cu a tlangpithu in kum 18-25 mi hrawng an si. Cuipawl cun zarh khat sung ah message 133 hrawng an kuat theu. Mipa pawlin text message an hmang tam sawn nan nunau hnakin an ngai tawi thei sawn.\nFala tamsawn cu an text message hmangin an tlangval thuthup an sim aw. Coventry University ih zingzawitupawl cun nauhak tlawngta mobile phone ih text message kuat hmang pawl cu kuat hmanglo nauhak pawl hnakin canganthiamnak le fimthiamnak lam ah an thluak a cak sawn tiah an phuang.\nAsinan, zingzawitupawl cun motow to phah le mawngphah ih text message kuatawknak ruangah nunnak hloh tampi an um thu ah ralrinak an pe. Guinness Book of World Records hminsinnak ah test message ngancakbik cu Norway mi Sonja Kristiansen a si. 2005 ah kum 24 mipa te Scot ihsin Craig Crosbie in ngancakbik a ngah sal.\n20th Text Messaging Day\nMobile Phone In Thluak Cancer Suah Ter Maw ?: Italy Court\nLeitlun Phone Hmangtu Billion 1 Kim


Singapore Ah Hnaṭuan Dingin A Feh Tum Ih Bum A Tong – Meifar\nSingapore Ah Hnaṭuan Dingin A Feh Tum Ih Bum A Tong\nMyanmar ramsung buainak ah mino pawl cu PDF ah an lut ih zalennak ngah dingin ralhrang pawl an do rero lai. Fala, nunau pawl cu ramdang dang ah hnaṭuan ding hawlin an poksuak, raltlan ih um aicun ramdang ih hnaṭuan an hril sawn.\nCumi lakah mibum dingin cangvaitu khal an rak um. Mipa kum 25 kiangkap hrawng mi (4) khal puaisa ih bum an tong ih pakhat ah ting 50 hrawng an sung thluh. An inn le lo, caw le hmuan zuar in ramdang feh an tum nan bum an tong ruangah ramdang feh ngah loin an khua ah an tlungsal.\nKayin State, Daw Nga Kha vengsung ih um fala kum 18 mi Natasha khal a hmeltheih pakhat in Singapore feh dingin a tawlrel sak ih puaisa bum hmang an tong ngah. A thupten hmatpungtin an tuahsak ih ting 4 an ngen, cutin April 23 ah Singapore ram ih feh dingin an ti.\nApril 20 ah Yangon, Hlaing Township ah ava feh ih inn khan pakhat sungah an kharhkhum. Innkhan sung ahcun nunau 30 hrawng an rak umcia, interview an tuahter ih an vaw ṭheu. Leng vahsuah khal an siang lo ih an room cu tawh in an kalh ringring, ‘ramdang ka feh duhsal lo, kan khua ah ka tlung duh’ a tiih an siang lo.\nNi 5 hnuah rawl pe dingin sangka an ong ih cutawk ah a tlansuak thei, cutin an khua ah a tlungsal ih khan sungih um nunau pawl cu a seherh tuk thu a rel. Ziangtin an um vivo ding ti a ruahnak ah a thinhar tuk. “Tulai ramsung buainak lakah suamhmang, mibum dingin cangvaitu an tam tuk ruangah ramdang nan feh ding tik ah fimkhur cio uh” tin an tarlang.\nUS Ah Chin Tlangval An Kap That\nZawhte Pawngsual Thattu An Kai


Chinram Doawknak thu pawl SAC ralhraang in thup hlo thluh tum - Falam Online Media\nChinram Doawknak thu pawl SAC ralhraang in thup hlo thluh tum\nJune 1, 2021 Ni Hnem Sung\t0 Comments\nSAC ralhraang in Thlanglam laitlang Mindat le Kanpalet ih nihnih sung doawknak thu pawl a pholang duhlo tikah Leitlun mipi hmai ih langter duhlomi thil ṭhalo (Raldo PhungDaan pahbal) tuahmi a nei si pei maw tiah thusutnak a um.\n“Ruah ding tampi um. Kan dung May thla lai hrawng ih Mindat doawknak khalah Lungmitter theimi meikhurang suak telmi ralthuam an hmang tiah khuami hnen in kan thei zo.”\n“Tuṭum khalah Lungmit terin thawthawt har le Lei tiang dumter theimi ralthuam an hmang tiah raldonak ih telvetu hnen in thuthang kan dong.”\n“Cuvek a si tikah raldo phungdaan pahbal ih cangvaihnak an nei mi langsuak ding phang ah thuthang an suah duh lo khal a si thei” tiah rampi boruak le raldo phungdaan theitu Chinmi mipakhat cun FOM hnen ah a sim.\nRaldonak a suak tikah International community ih phungdaan tuahmi thlun ding tamzet a um ih cumi ah “datkhu telmi hriamhrei (chemical and biological weapons) hmansian a si lo” timi a tel ve.\nCumi cu voikhatnak Leitlun ralpi a suak hnu in hman kham thokmi a si.\nCuih tlun ah 1972 le 1993 kum ah datkhu telmi hriamhrei thu ah daan thar an tuah bet ih chemical lole biological ralthuam tuahnak bungrua pawl rikhiah nei in khawlkhawm an kham ih hmun khat ihsin hmundang ih kuataw khal an kham cih a si.\nMindat le Kanpalet mipi humtu ralkapbu ṭang tlangin SAC ralhraang thawn nihnihsung doawknak ah ralhraang lam ah 8 hnakih mallo mithi an um thu le mipi lam ah 1 thi in 10 hrawngin hriam an tuar thu CDF in tlangthannak a nei.\n← Falam khuasung ah Tlawngkaitu pakhat hman um lo\nASEAN hruaitu ṭhenkhat Kawlram ah ra tlawng tum →\nLeimin ruangah Inn ṭhawn ṭul dinhmun tiang harsat tong Innsang pawl cu CRCDF in Bawmnak Pe\nṬaal le Tlangzar karlak ih sarmi mithi cu CNDF ralkap a rak si\nMarch 2, 2022 March 4, 2022 admin 0


Chin Tleirawl In Australia Aiawh In Donosti Junior World Cup Ah Lek Ding - Chinland Today Media\nJune 7, 2017 3:45 pm·0 comments\nChin tleirawl Cyrus Malsawmkima cun Australia aiawh in Leitlun tleirawl Football zuamawknak ih sangbik Donosti Junior World Cup ah a lek ding. Australia aiawh in Team hnih an suak dingih cumi team hnih lakih pakhat sawn Football Brisbane ihsin a tel ding. June ni 24-10 July 17 tiang, zarhhnih sung zuamawknak an nei ding.\nC. Malsawmkima hi 2017 ihsin Club pahnih Logan Lightning FC le Brisbane Strikers ah a lek. A rei hlanah U12 ih Brisbane Strikers FC – National Premier League NPL khal ah a lek thlang ding. Tuiṭum a telnak ding cu Club hmin aiawh siloin Australia tleirawl kum 12 hnuailam aiawh in a lek ding.\nA nih hi mi zuanzang ṭha le thazaang cak, tlan cak zet mi a siih, thiamnak lam khalin a mai kum phulo tiangih lekmawi an timi a si. Tui a leknak ding hi hmainor, Goal namtu ah a tlan ding. Tuiṭum an zuamawknak ding khalah an rinsan zet mi a si.\nMalsawmkima hi Pa Bawi Thang le Nu Veronica Siampui tei fanau pathum lakih falai siin, beunak hawl ih vahvainak New Delhi ah a rak suak ih tufang ah a nu le pa thawn Australia, Brisbane ah an khawsa. A pa hi lehnaklam ih mithiam cungcuang zet a siih New Delhi ih an um lai ihsin Football, Arhmul thawi, Table Tennis le a dangdang pawl ah lawmman rak ngah ringringtu a si.\nDonosti Cup cu leitlun tleirawl football lehzuamawknak sangbik a sih tuikum hi a vei 26nak hrang lehzuamawknak, Spain ram ih San Sebastian ah leitlun tleirawl team 400 lenglo in an zuamawknak an nei ding. Team 400 pawl hi an kum tamlam zir in an then ih kum U13, U12, U11, U10 tiin an then. C. Malsawmkima hi U12 ihsin tel ding mi a si.\nTuitum Australia aiawh ih teltu ding Team pawl cu Football Brisbane le JDFA Australia an si ding.#\nChin Kum Thar Puai – 2015, Australia ih Falam Khawpi Adelaide ah Hlunghlai In Hmang Suak


Search Result seyedeh sedigheh Abedini Author\n1. Identified a Novel Mutations in CDK5RAP2 Gene in an Iranian Microcephaly Family Using Whole Exome Sequencing\n2. Genetic Counseling for Intellectual Disability in Iran


Burma Ram President, Thein Sein in Ram Danpi Thleng Dang Lam A Tum Lo - Chinland Today Media\nApril 25, 2012 3:46 am·2 comments\nBurma ram Opposition Party National League for Democracy (NLD) ticket ih Parliament Member hriltlin thar mi pawlcun an mah lakluh nakdingih an thutiam dingmi ih an lungawilo ruangah Parliament tokhawm nakih an tel theilo dingthu an sim. Theihcia zo vekin MP hrilthar mi pawlin an thutiamkam lakding lakih an duhlo micu Ram daanpi kilhim ding timi a siih, hihi NLD pawlcun Ram daanpi zathiam ding tiih thleng an duh.\nHimi daanpi thleng danglam dingcun Parliament ih pawmpi hmaisat a ttul ruangah leh thutiam kamnak an lakhlan ah cun Parliament tokhawm nakih an telthei fawnsilo ruangah Parliament tokhawm nak neihleh tikah NLD, MP pawlhi an teltheilo ding ti a fiangih, Parliament ah hin ralkap hotu pawlih thlawpmi Union Solidarity and Devolopment Party in seat 80% lai an luahfawnsi ruangah NLD pawlih duhdan hi Parliament in a pawmpi zum a um tuklo ih ruah a si.\nPresident, Thein Sein cun mizan sunah khan tui a tlawn laiank Japan ram khawpi Tokyo ih thuthangca latu pawlin an suh nakah MP pawlih thutiam kamnak an lakmi Ram daanpi kilhim ding timi hi thlengdanglam tumnak a umlo tiah a letih, Aung San Suu Kyi cu hriltlin mi a si ruangah MP si tengteng sehla a duhthu a simih, Asinan thutiam kamnak a lak duh dingleh duhlo dingcu a maithu a si a ti.\non April 25, 2012 at 6:15 pm\nA tlun ih kan hmuh zo vek in kei cun 2015 ih hril awk nak hi a thih nung ding ka zum.\ntu ah bei sei ding a um vek cu si nan a tu uk tu pawl in neh nak an co lo ah cun leh, mi pi in le Aung San Suu kyi an thlan a zum um fawn. Kei cu ka hmu dan in sesam an fial tla hi nek rawk nak leh kut hnuai ih ret duh nak pal beh duh nak sawn si tin ka ruat. Ka bei sei nak leh ka zum lo nak khai khin in ka zum lo nak 65% a tam sawn. Kan khritian mi pawl Thla cam nak kan thu pi si.\nA rel dan ding a har nasa….tui dinhmun zoh cun a deu (alem) te ding lawng a bang.


Mindat Mipi in Ralkap an neh suak thei dan cu hitin an sim fiang - Falam Online Media\nApril 28, 2021 Ni Hnem Sung\t0 Comments\nMindat doawknak ih hriamhrei ralthuam nei ṭha sawn SAC ralkap riangri natukih an tuar cu Myanmar mipi an mangbang thluh.\nApril 24 in an doawk thok ih Chinland Defense Force – Mindat ca suah mi vek a si le April 28 tiangah SAC ralkap 20 hnakih tam an thi zo.\nZiangruangah SAC ralkap an tuar na?\nBoruak thlirtu pawl cun “Tuṭum ramsung kahawknak tamsawn cu SAC ralkap lam an cangvai hmasa ṭheu. Cuvek a si tikah mipi lamin voilehkhatih do ding an zum lo ruangah sibikin a lang. Cun, hmunram an thei ruang khalah a si thei ih timlamnak an nei cia mi le ralṭha zetih hmai an nor ngam mi hin tamzet a bawm ding zum a um” tiah an ti.\nSAC ralkap dotu lakih telve mipakhat khalin “mah le mah zumawnak/rinawknak kan nei. Adikmi lam ih ṭangmi kan si ti kan thei tikah thih ngam rorin kan do ngam. Cun, hmunram umdan khal kan thei ih kan lungrual fawn. Cule ralthuam hriamhrei neihmi a thlauaw zia kan thei ciang ih hmaton in kan do duh lo. ပြောက်ကျားစနစ် kan hmang ih kan kap hnu, in kap man hlan ah kan hrial lohli. Curuangah hmaisabik ah neh nak kan co ti`n kan hmu” a ti.\nMindat Doawknak ah SAC ralkap thi an tam https://t.co/L6XO8ZTIxj\n— FOM (@FOM66530376) April 28, 2021\nAn kapaw thok dan\nApril 24 ah ralkap ukhruai duhlonak langterin khuasung ih zuk/ca ben mino 7 cu SAC ralkap in an kai. Thlah lohli dingih mipi dilngennak an cohlang lo ruangah doawknak a suak thokmi a si.\nKhuami mipakhat cun “hmaisalam ahcun kaphnih theihthiamawton in thu kan rel rem nan netalam in lamzawh in kham ih kan mino hruaitu tiang warrant an suah. Cuih tlun ah NUG cozah kan cohlang timi langterin khuasung ih zuk bentu mino 7 an kai. Thlahzalen dingin kan dil nan thlah an tum lo. Anmah lamin in ngair hmaisa ruangah doawknak a ṭan mi a si” a ti.\nSAC ralkap lam cun kan thlah sal ding ti`n mipi an bumkual lawk ih mipi ṭhih in khuasung motor cycle to lai mipahnih an kap hmasa. Cutin April 24 zaan in Mindat ah doawknak a thok.\nApril 25 ah buainak dang a um hran lo nan kaphnih in timlamnak an nei veve ih April 26 ahcun CDF-Mindat in SAC ralkap an nuai thok.\nLamziin lailak in CiilNuai an tuar\nKhuadang ralkap an cah bet ding tiah zumnak a um cia ih Pakokku lam ih ra ralkap motor cu Mindat khualuhnak Golf bualrawn kiangin an rak bawh cia ih an ciilnuai nakah SAC lam ralkap thi, hliamhma tuar an um tlun ah an motor khal a kaang.\nMatupi ihsi ra mi ralkap motor pathum khal Mindat thlen hlan peng 30 hrawngah CDF-Mindat le khuami pawl in an rak ciilnuai. Dung-hmai in an naui ih hmai khal nor theilo dung khal siip thei loin an tartahaak. Cumi ah amalbik SAC ralkap 10 an thi tiah theih a si ih Chin Human Rights Organization (CHRO) cun 15 hnakih mallo an thi tiah ca an suah.\nSAC ralkap lam cun Mindat Golf bualrawn kiang ih ciilnuai an tuar thu cu thuthang ca ah an suah nan peng 30 hlat ih ciilnuai an tuar thu cu an ngan tel lo.\nSAC ralkap in CDF-Mindat hnen ah Kahawknak cawl hrih dingin zangfah an dil https://t.co/mmyDnj0xWc\nKapawknak cawl lawk dingin SAC ralkap in zangfah an dil\nApril 27 zing ah SAC ralkap lam in RPG le meithaltum phunphun thawn mipi` ralkhambuuk an kap thok. Ralthuam hmanmi thlauawtuk ruangah le nunnak liam lak men phang ah nazi 10 hrawng ah mipi lam dung an siip.\nKhuami pakhat cun “Meithal hmanmi thlauawtuk ruangah mipi lam dung kan siip. Lolakmen ih tuar ding kan duh lo. Cun, an mah lam ralkap 30 kan ceepbetmi hrang an thla phang deuh siding. SAC ralkap lam in biakaw dingin kut in hlan” a ti.\nMindat dinhmun (April 27, 9 pm) https://t.co/kBqoDWb088\nAn dawraw suak lo\nKaphnih biakawnakin April 27 zaanlam ah kahawknak an cawl lawk. Nan, an karlak thurel a rem theilo. Mipi lam cun tubai ih kaihkhih tuar mino 7 le hlanta mi panga thlah dingin le SAC ralkap dungsiip dingin an dilngen. Nan, ralkap lam cun mi 7 thlah ding lawng kan lungkim tiah an let sal.\nRalkap lam khalin mipi` reetbeetmi ralkap 30 luatter dingin an dilngen ih kaihkhih tuar mi 7 le ralkap 30 thlengaw an beisei. Nan, mipi lam cun ralkap 12 lawng kan luatter thei tiah an let ve.\nZolam thlah hmaisa ding timi ah mipi lam in an milai 12 thlah hmaisa an beisei. Ralkap lam khalin ralkap 30 thlah hmaisa dingin an beiseive thung. Nan, mipi lam cun Tahan ṭum ih ralkap mizia an thei ciang ruangah ralkap duhthlun an tum lo.\n“Ralkap 30 kan ceeptarmi le tatyin 247 ih ralbawi thlengaw dingin thu kan dong. Thluak an hmang tum khal si thei ih, cumi ralbawi cu kan kut ih um ralkap 30 lakah a rak telziar khal si thei. Ahrimhrim ah ralkap rank niam hrangah ralbawi apaw tivek a um dah keel lo. Kan nih lam cun kan milai 12 suah ding kan beisei. Nan an nih lam cun 7 lawng thlah in ralkap 30 thawn thlengaw an beisei. Curuangah a awmanglo tiah ruahnak kan nei ih biakaw tluanglo dinhmun vek cu kan si” tiah khuami pakhat in BBC hnen ah a sim.\nTufang Mindat dinhmun cu a sosang zet lai tisehla a sual lo ding. SAC ralkap lam in mipi kut ih um an ralkap 30 cu an zoh liam men lo ding. Mipi lam khalin ralkap kut tuar men duhlo in an do let tengteng ding. (BBC)\nThubet : April 27 zaan ah SAC ralkap in mino 7 an thlah tiah theih a si.\n← SAC ralkap kut tuar in Tedim tlangvalno nunnak liam\nChinland Defense Force – Mindat le SAC ralkap karlak Thu rel tluang →\nParalṭha Salai Van Lawh Cung in ram le miphun hrang nunnak hlan


ZOHMAN IH ONG NGAMLO/THEIHLO MI TEMPLE SANGKA – Ethuthang\nFalam ah Hotel thar sak ding\n2018 FIFA World Cup Official Music Video – Live It Up – Nicky Jam feat. Will Smith & Era Istrefi\nHmaisabik FIFA WORLD CUP final 1930 – Uruguay Vs Argentina\nFalam khuasung hmunhnih ah Leiminnak a cang\nLeitlun hmun ṭhenkhat ah nasazet in boruak a sia : + VIDEO\nZOHMAN IH ONG NGAMLO/THEIHLO MI TEMPLE SANGKA\nJanuary 13, 2018 June 8, 2018 Iris Hnem Knowledge\nThiruvananthapuram, Kerala, India ih um Padmanabhaswamy Temple cu leitlun huap temple pawl lakih lian bik a si vek in mi tam zet ih ngaihven hlawh zet mi temple a si ih tuhlan kum 5000 luan zo hrawng ih rak sak mi a si.\nHi temple hnuai ah sui le ngun, lungmankhung tamzet a um mi room (vault) 6 um in theih a si ih, 27 june 2011 ah Supreme Court of India sian nak in a sung lut an tum. (vault kan ti tik ah a fate men si lo in room pangai tiatzikte tluk hrawng ih tum a si)\nA sung luttu ding pawl in a sung an luh lai record an tum phah ruangah theihthiam ol ding in hi Vault 6 pawl cu vault A,B,C,D,E,F ti`n hmin an pek. A voikhat a sung an luhnak ah room thar dang pahnih an hmu bet ih vault G le H ti`n hmin a pek ih record nak an nei. A sung um vault C,D,E,F pawl cu a hmai sabik an lut ah an ong suak ih a sung um sui le ngun, lungmankhung pawl cu lak in an ret ttha thluh.\n30 june 2011 ah vault A cu an ong ih a sung ah an zum hnak ih let tam zet thil mankhung hlir an hmu ih an mang a bang. A sung ah cun sui, Diamond le lungmankhung ih tuah mi feet 3 le hrek tluk ih sang an pathian lem, siangpahrang sui tohkham, sui hlang ih tuah mi kg 500 rit sui thinghnah, sui le diamond ih tuah feet 18 sau taikhap, ram dangdang ih an rak hmangmi khuahlan sui paisa phunphun a belbel ih khah mi tvp.. an hmusuak ih a za ten $ 22 billion lenglo man pawl cu an hmu suak. An hmusuak mi Sui, Diamond le lungmankhung pawl hi a tam tuk ruangah le lamzin a fate ruangah an thiar nak ah ni 12 sung an rei.\nAnetnak ah sangka thuah thum um vault B c ong an tum. A hmaisabik ih thirsangka cu ol ten an ong, a pahnih nak ah thing sangka tum rit ngaingai a um ih cu tla har nawnin an ong suak thei. A pathum nak ah Rul lem a cuang mi iron sangkapi pakhat an hmu suak. Hi iron sangka cu sangka pangai dang vek a si lo. A awn nak ding awmang khal zianghman a um lo ruangah awloksong in an kir sal. Hi vault B sung ah hin thilmankhung $ 1 trillion man hrawng a um ding an zum.\nAn thuanthu vek a si le hi iron sangka hi 16th century, King Marthandavarma san lai ih an puithiam zirsangbik in dawi phunkhat hmang in a khar mi a si ih a ong tumtu pohpoh camsiat an si ding a rak ti ruangah le a sangka siat lo te ih awndaanding an theih lo ruangah tu ni tiang zo hman ih tham lo in a um lan ta.\n***Padmanabhaswamy Temple hi duhduh ih lut a theih lo. A sung luh ding cun an mai` luh nakding ih an tuahmi hnipuan hruh tengteng a ttul hlei ah Hindu biaknak biak mi si a ttul ih temple a sung, a leng, sun zaan in ralkap 200 luan in meithal keng in an kil ringring.\n← SAMSON FILM THAR AN ZUK MI A SUAK THLANG\nMULUKOLH LE NAUHAK NU TE →\nLeitlun Traffic Jam besia bik\nApril 8, 2018 Iris Hnem Comments Off on Leitlun Traffic Jam besia bik\nNORTH KOREA DAAN DANGLAM\nJanuary 12, 2018 Iris Hnem Comments Off on NORTH KOREA DAAN DANGLAM\n“Anechoic chamber” sungih minute 45 luan totheitu an um lo (+VIDEO)\nMay 26, 2018 Iris Hnem Comments Off on “Anechoic chamber” sungih minute 45 luan totheitu an um lo (+VIDEO)\nCopyright © 2018 Ethuthang. All rights reserved.


Victoria’s Secret Rak Dintu Roy Raymond Kha! - Chinland Today Media\nVictoria’s Secret Rak Dintu Roy Raymond Kha!\nAugust 8, 2014 6:31 am·0 comments\nVictoria’s Secret timi cu mikip ih theihmi Leitlun sumtlelet tuahnak ih Brand hminthang pakhat a si. Asinan zo in a rak din timi le a rak dinsuak tu pa ih thinnat umza dinhmun cu a theitu an mal ngaingai. VS a rak din thok tupa hi Roy Raymond a si.\nCalifornia ih Roy Raymond timi pa cun a nupi hrangah sunghruk(underwear) lei dingin dawr pakhat ah a va feh. Dawr sungah a mit la theitu sunghruk a hmuh lo hlei ah dawr sung um minung pawl cun zohniamnak mithmai thawn an rak zoh cu a lungkim thei hrimhrim lo. Curuangah sunghruk lawng rori zuarnak dawr ong thok dingin ruahnak a nei ih dawr sungah mipa khalin zalen takin thil an lei thei ding tumtah in a tuahsuak. 1960 kum hrawngah sunghruk pawl hi thungaithlak ih caan pekin design an rak suai lem lo. Hruk a țul ruangih hruk ding fangin an rak țhit. 1977 kum ah sum nu $80000 cem in dawr an rak ong thok. A dawr cu a hlawhtlng tukih 1982 kum ahcun dawrțek 5 tiang an tipung thei.\nAsinan a sersuahmi design pawl cu mipa duhzawng/ mipa mit la zawng hlir an siih a taktak ih a hruktu nunau pawl hrang a ruah cih lo thu cu a rak thei aw lo. Curuangah VS cu nuamteten a tlasia vivo ih Les Wexner hnenah £2.6million in a zuar. Cu hnu ah My Child’s Destiny timi nauhak thilri zuarnak company a din sal. A hlawhtling thei loih himi hnațuannak ruangah £650000 le a innpi pahnih, a motor tiang a sung thluh rialrial.\nAsinan a beidong hrih cuang lo’n nauhak cabu zuarnak hna, innsang thilri zuarnak hna, sam lem zuarnak hna ti pawl hnakip a țuan vivo. Pakhat hman hlawhtlinnak a hmu ngahsuak thei nawn loih leiba vanbawr in a tangih 1993 kum ah a nupi thawn an țthen aw.\nHimi tikcu caanah Victoria’s Secret cu US ih nunau sunghruk zuarnak company tumbik sinak dinhmun ah a ding. A hna hlawhtling loih sung, leiba thawih um betah innsang țhențhek aw dinhmun a sinak ihsi tlansuahnak pakhat lawng a hmu thlang. Cutin kum 46 a simi Roy Raymond cu 1993 Aungust thla ah San Francisco ih Golden gate lilawn par ihsin a dawp that ta!\nsource: elitedaily ih ta Myanmar Youth Media Club in an letmi a remdan ih letsin si.\n“B” Thisen Nei Pawlih Mizia


Japan In 10-0 In Myanmar A Neh – Meifar\nJapan In 10-0 In Myanmar A Neh\nMay 28, 2021 admin Leitlun 0\n2022 World Cup lek thei dingih zuamawknak cu Japan ramah an nei rero lai. Tuizan May 28 zanlam ah inntek Japan le Myanmar an lek ih Japan in 10-0 in a neh tariai. Tuiṭum an leknak ah Myanmar bawlung sit thiam 10 an tello, “Ralkap kuthnuai ah kan lek duh lo” an tiih CDM ah an lut.\nAn team captain Zaw Min Htun khal CDM ah a lut ih Germany coach Anthony Hay in a hoha, an goal kil thiam hminthang Kyaw Zin Htet khal CDM ah a lut, a aiawh ah Ko Ko Naing in a kil.\nKyaw Zin Htet in “Ka ṭongkam parah ka dinghnget ih ka lek lo ding, kan team member pawl kan lungrual lo a si bik. Nan lek laiah leitlun mipi hmaiah duhphorhnak tuah tum uh, nan kutzung pathum tungsuak uh. Myanmar mipi hrangah nan tuah thei umsun a si” tin a naule pawl hnenah thu a cah.\nAn coach Germany Anthony Hay in “FIFA daan vekin zohman in duhphorhnak an tuah lo ding. Leknak ah ramkhel thuhla le sakhuanak kengtel kan siang lo. Ka um sungah zohman in anmai duhdan vekin an cangvai lo ding” a ti.\nKyaw Zin Htet in ‘Thuneitu pawlin bawlung sittu mino pawl an hringhro, an hmailam caan hrang an hringhro ruangah Myanmar ram aiawh in an va lek suak” a ti.\nKut In Bible Vei 7 A Ngansuak\nMiss Ruth Par Tin Dim “Miss Teen Tourism 2021” Zuam Dingin Philippines Ramah A Feh Ding


Ziang In Nunnomnak A Suahter? - Chinland Today Media\nZiang In Nunnomnak A Suahter?\nMarch 4, 2010 1:00 am·0 comments\nZianghman an si lo; thli dawi rero vek fangfang lawng an si ti fiangte’n ka thei. Vanrang hnuai milai hrang ahhin thil tthahnem zianghman a um lo a si. -Thusimtu 2:11\n– Mipumsiarnak 31-33\n– Marka 9:1-29\nLeitlun Raalpi Veihnihnak hnu ih Japan ram sumdawnnaklam tthanso daan zoh saal tikah Richard Easterlin ih a simmi cu sum le pai tthansonak hin thin diriamnak thlentu a si ringring lo a ti. Kan dung naite ah sumdawn thiam Betsey Stevenson le Justin Wolfers teih an hlathlaimi ram 100 ih an hmuh suakmi cu a lianzetmi ram pawl ahhin nun diriamnak a khungbik ti a si.\nCuti asile zo si a dik? Thusimtu thawn kan tahtthim hnik pei. Amah cu milianzet a rak si (2:8). Ziang hmuahhmuah tuah theinak a neih vekin a tuah ttheh! Nomnak tuah dingin a pum a pek aw (cc.1-3), a phunphun a tawlrel (cc.4-8), mi nuamtertu ziangkim a tuah (c.8), hnattuantu tampi a nei (cc.10-11). A netnak ah, “Zianghman an si lo, thli dawi rero vek a si. Curuangah vanrang hnuai ah thil tthahnem zianghman a um lo,” a ti (c. 11).\nCaan reipi a daihmi thin diriamnak cu hmuh theih le tham theih thilri le sumpai ihsin a ra lo. Thinnomnak cu mi pakhat hnen ihsin a ra. Vanrang hnuai in a si lo, Jesuh Khrih hnen lawngin a si.\nHla phuahtu Floyd Hawkins in hiti’n ca a ngan: “Lungawinak ka sar ngah zo. Nomnak ka hmu zo. Riahsiatnak sawngtu ka tong zo. Jesuh ka Bawipa ka hmu tikah. Amah lawngin lungawinak famkim i pe thei” (John 15:11).\nLeilung hi laak hlo awla, Jesuh i pe aw,\nNomnak hmuahmuah cu hmin pakhat in a si;\nAsinan a duhdawtnak cu kumkhua in a hmun,\nKumkhua in a hmun ringring.\nNomnak thei dingin Jesuh thei aw.\nAtu Cu Ding Hrih Aw\nA Pakhatnak Mirang Samurai\nAtu Rori Ah Tuah Aw!


SINGAPORE IN COMPUTER HNAWMBAWM TUAH – Times Of Chinland\nSINGAPORE IN COMPUTER HNAWMBAWM TUAH\nJCT ih tuah mi smart Hnawmbawm cu hniksaknak an tuah hnuah an hlawhtling ih Singapore khawsungah 40 hman a sizo.Hi Hnawmbawm cun hnawmhne bentu pakhat bun a si ih hnawmbawm dang hnakin let 5 rori ih a tlemtam thu theih a si.Sin thazet a nei ih rimsia a um lo.Vuailet hri hman a si lo ruangah a hnoksak lo zet fawn.A sungah hnawm a khat a sile hnawmsartu hnen ah Email lole Message a kuat ih theihternak a pe.Amah cu Solar tha hmang a si ruangah a tha full ih thun cun hnemdai khal ah thla 3 hman theih a si.\nHi Hnawmbawm cu Guron tikulh,Changi Parhmuan le hmun pi deuhdeuh ah ret a si.Hnawmhlon tupawl cun an zungkhan ihsin a khat le khat lo an kil thei.Test nak ah JTC hnawmbawm cu 2016 ah an rak hmang ih a thatzia le tikcu a heu lozia an rak hmusuak.Digital thiamnak hmangin a hmannak hmun khal karhzaiter vivo ding an tum.A kilnak hmun khal tamter vivo ih tamsin hman thei ding khal tum a si.Hi Hnawmbawm pakhat ih man cu S$3000 hrawng a si ih Internet pawl hrangah a dangten sumpai cembet a si ding.\nKhawsung thianfaitu pawl cun Hnawmbawm dang hnakih tumdeuh Smart hnawmbawm cu a sunglam thianfai dingin can malte pek tamdeuh a tul an ti.Hnawmbawm sunglam thianfai dingin hnatuantu pawl zirh rero lai a sinan a sungah cet thilri a tamdeuh ruangah malte harsatnak an nei.Hnatuantu pawl cun Khawsung ih hnawmbawm cu zarhkhat ah vei 21 an rak zoh theu nan tuah cun zarhkhat vei 3 lawng zoh a tul ding ti a si.\nMEXICO RAM AH LING NAPI HNIN\nKAWLRAM MIPI ZIANGAH KA SIAR LO DING


Barcelona In Khualkhua Ah Man United An Neh – Times Of Chinland\nChampions League quarter final puai hmaisa sawn hrang Man United in barcelona an rak mikhual ih 0-1 thawn mikhual Barcelona in nehnak an co.\nMan United XI ( 4-3-3 ) : De Gea ,Young ,Smalling ,Lindelop,Shaw ,Fred ,McTominay,Pogba ,Dalot ,Lukaku ,Rashford. Thelhbawh : Romero ,Jones ,Rojo,Mata,Lingard ,Pereira.\nBarcelona XI (4-3-3 ) : Stegen ,Semedo ,Pique ,Lenglet,Alba, Arthur ,Busquets ,Rakitic ,Coutinho ,Suarez ,Messi.Thelhbawh :Cillessen ,Umtiti ,Roberto ,Alena,Vidal ,Dembele,Malcon.\nFT: Man United 0-1 Barcelona\nPuai an thok ih mikhual Barcelona sawn in Bawhlung cotam sawn in an nawr. Minute 12nak ah Messi ih Bawhlung tuahmi cu Suarez in a rak sawh ih Shaw in an lamah a ti goal ngah pangih Barcelona in goal an nei.Barcelona in an nawr peh zet nan, remcang tha an tuah aw thei lo in an um ih Man United nor thutthi khal tih a nung hrih lo.Minute 28nak ah Smalling cun a ngiar rero mi Messi a namtlu ih Messi hnar in thi a suak tamzet,Referee in fawl a lak lo bangin McTominay cu penalty kulhsung ah Pique in a titlu nan,fawl a la cuang lo.Man United in an nawr peh rero nan,remcang tha tuah aw thei loin an um ih Barcelona sawn in minute 35nak ah remcang thazet an nei,Suarez in Bawhlung a ham rero laiah Coutinho in khawl a rawn sut zukzi cu De Gea in a rak kham man fangfang. Inntek in sit goal tum in an nawr ve nasa nan,Dalot in remcang thazet a neihmi cu khawlsung ah lusawh loin lengah a sawh suak ih goal dang lut bet hrih loin colh an hmang.\nCaan hrek neta sawn an thok cu an puai a sosang zet thlangih Barcelona in Bawhlung cotam sawn in an nawr tuk thei nawn lo.Inntek in Bawhlung cuh vohvoh in an nawr nan, remcang tha an tuah aw thei lo thung.Inntek in nasa zetin an nawr nan,khawl tihnung an nei thei lo ih mikhual sawn in anmai lehdan keelten an nawr sal.Minute 64nak ah Suarez in remcang thazet a nei nan,De Gea vial umnak ah khawl thelh.Mikhual in Bawhlung an pe aw kual rero men ih khawl tihnung nei thei loin reizet an um.Caan cem naih cun Inntek in nasa zetin an nawr ih Smalling in khawl kiangte ah bawhlung thazet a nei nan,khawl tlunah a sit.Cutin goal dang a lut nawn lo ih khualkhua ah 0-1 thawn Barcelona in nehnak an co.\nApril ni 17 ah avei 2nak hrang an sit dingih result komkhawm a si ding.Goal nei tamsawn lole away goal nei tam sawn in semi final an lut ding.Tui dinhmun ahcun khualkhua ih goal nei Barcelona dinhmun a thasawn hrih a si.\nLiverpool Ih Kan Training Dan Kha Cu Lolam Zet A Si – Can


Ralhrang In A Lu An Tan Ih An Urkang, Uico In A Sa An Rak Ei – Meifar\nRalhrang In A Lu An Tan Ih An Urkang, Uico In A Sa An Rak Ei\nFebruary 4, 2022 admin Lawrkhawm 0\nJanuary 16, 2022 ah ralhrang pawl cu Sagaing, Paluthar khua sungah an va lut ciamco ih inn le lo an siatsuah hnuah khuasung mi 6 an kai. Man Kyi Gone khuami U Maung Nyunt khal an kai ih ramlak ah an hruai vivo, ramlak ah nasa zetin an hrem ciamco hnuah a lu an sat tan ih a taksa cu an urkang.\nAn kaihmi dang 5 cu an innsang lakah PDF ṭuan an um lo tin an suahsal, U Maung Nyunt thih thuhla cu khuasung mipi pawlin an thei nan ramlak ah ralhrang pawl an um lai ruangah an va zingzoi lohli ngam lo ih January 24 lawng ah a ruhro pawl an va la.\nTualsung mi pakhat in, “Ralhrang le Pyu Saw Htee pawl cu Paluthar khua ah an va lut ih khuasung mi 6 an kai. Man Kyi Gone khuami U Maung Nyunt khal an kai, U Maung Nyunt cu Man Kyi Gone khuami a si ih Paluthar khua ah aum. An kaihmi Paluthar khuami pakhat in ‘a farnu cu PDF ah aum’ a ti ruangah ralhrang pawlin nasa zetin an hrem ciamco ih an that. Midang cu an suahsal” a ti.\nJanuary 24 ah U Maung Nyunt ih ruhro cu ramtawi pawlin an hmu ih uico pawlin an rak ei ruangah a ruhro malte lawng a tang ih hmun dangdang ah a darh. A vaidip le a kedam pakhat lawng an hmu ih a vaidip le kedam ihsin amah a si ti an nenhnget.\nA Fapa Tlawng Ava Thlah Ih A Tlunlam Ah An Rak Kap That\nMilar Pakhat In, “Valentine’s Day Hi Um Lo Sehla Ka Duh, Kop Neilo Pawl Hmuhsuamnak A Si” A Ti


FALAM HRIAMTLAI KONGLAM LE A TUANBIA TAKTAK CU MAH HIHI A SI – The Chinlung Post\nFALAM HRIAMTLAI KONGLAM LE A TUANBIA TAKTAK CU MAH HIHI A SI\nJuly 27, 2021 admin Knowledge 0\nMipi kilhimtu ding ralkap cun mipi kilhim loin thuneihnak sawn an atcilh ih daan loin rampi thuneihnak an lak tikah Ram mipi pawl cu kaihruaitu le kilhimtu nei loin ralkap pawl ih ti duhdahnak tuar in kan um. Cutikah raltho ralkap pawlin duhduh in mipi an hmuhsuam thei lonak dingah a miphun, a peng, a khua zawng tiin ralkap do dingah finkhawmawk rero a si.\nChin (Falam) pawl hmunkhat ah ; Falam peng sung le Kalay/Kabaw um kan Chin(Falam) mi le sa pawl khal Laitlang lairawn ti um loin hmunkhat te ih finkhawmawk tlang a tha ding tiah Mizoram Champhai ah tonawkkhawmnak an nei ih CNO/CNDF an dingsuak. CNO le CNDF pehtlaihawk Dan ;Chin National Organization cu Falam Peng sung le Kalay/Kabaw um Chin (Falam) mipawl a tuldan ih zirin Hriamkai ih humhual dingah dinmi Pawlkompi a si.\nCuih a mi le sa a humhual theinak ding hrang hriamkaitu (ralkap) dingah Chin National Defence Force (CNDF ) khal CNO Pawlkompi hnuai ah a ding cih ve. CNO cun Chinmi (a hleice in Falam mi le sa) pawl kan him theinak dingah cangvaihnak a phunphun a tuah ding, (peace talk, alliance, fund raising, dialouge, tivek pawl).\nCNO in a tlunlam ih cangvaih lawngin kan Chinmi sahimnak dingah a tawk lo, hriamkai in meithal hmetpuak a tul asile CNDF in cui hriamkai hna cu a tuansuak ding. Curuangah CNO hrangah CNDF cu a kut le a ke ngaingai an si. CNDF cu CNO ih hmuitin (Chinmi humhim) hlawhtlin theinak dingih hriamkaitu Chin(Falam) ralkap pawl an si.\nTuancan bikhiah (Terms) ; CNO member cun tuanvo lak caan term bikhiah a nei ih election tla a term cem zawngih tuah theu ding a si. CNDF cu hriamkai ralkap an si ruangah Dothlennak a cem hlansung cu a hna a theh hrih lo ti ih ngai a si. Dothlennak a cem nini ah zokhal CNDF (Chin ralkap) ihsin zalen takin an suaksal thei. A tuan peh lan duh an um khalle amai duhhrilnak in a tuan peh thei.\nSawmnak ;Zokhal Dothlennak a hlawhtlin theinak hrang thazang rori ih pum ka pe aw duh tipawl cu CNDF in lungawi soparten kan lo hmuak ringring. Taksa pumrua ih pum pe aw remcang lo hrang khalah neihmi sumsaw (ei le in), thil le ri ih tanpi duh khalle kan lo hmuak ringring. Ziangkim ih hlawhtlinnak pe theitu Cung Pathian hnenih thlacam bomnak khal nan zaten hnen in kan lo ngen ringring a si. (Chin Battalion ). Laknak Vapualauaw\nThawngpang dang:USDP Party ttihnung ngaingai an si cang. Cawlcangh hram an thok cang lai. USDP party hna nih anmah lei dir dingin mipi kawl hram an thok lai. Ralhrang kawlralkap hna nih 2020 thimnak an cohlan lonak an langhter cathanh an chuah hnu in, USDP party cu rampi cozah hruaitu dingah cawlcangh hram an thok. USDP Central Chairman tawlrelnak in USDP hruaitu hna cu meeting an tuah.\nAn meeting ah zeibantuk dah an ceihkhan timi hi fiangtein langhter dih lo. USDP party cu ralhrang kawlralkap dirhmi asi bantukin Ralhrang kawlralkap kut tangah a ummi an si. NLD cozah thlaknak ah siseh, NLD Party um ti lo dingin a tawlreltu zong ralhrang kawlralkap le USDP party an si. Curuangah Ralhrang kawlralkap hna nih thimnak an tuah asi ahcun,\nUSDP party nih teinak an hmuh lai i, cozah an hruai lai. Cu thil an duh ruangah 2020 rampi thimnak result vialte hna cu ralhrang kawlralkap hna le USDP party hna nih nawlngaihnak lak an duh ruangah atubantuk in thil an tuahmi a si tiah Kawlram kong a cuanmi pakhat nih a chim. Atu ahcun USDP party nih anmah dir dingin mipi hna cu hmunkip kaa kip ah sawmnak an tuah hna lai ti asi cang.\nDR. HMUH THANG TE PARTY USDP TTIHNUNG AN SI CANG HIH\nNIZAN MIZO PALEK LE ASSAM PALEK I KAHNAK KONGAH ASSAM CM BIACHIM


A Phone Sungih Zuk Ruangah Mino Pakhat An Kai Ih Nazi 24 Hlanah A Thi – Meifar\nA Phone Sungih Zuk Ruangah Mino Pakhat An Kai Ih Nazi 24 Hlanah A Thi\nAugust 26, 2021 admin Lawrkhawm 0\nSagaing Division, Monywa Township, Thalla veng sungih um tlangval kum 29 mi Ko Thet Paing Soe cu ralkap pawlin an kai ih an vel that. August 24 zan ah ralkap pawl cu an veng sungah an va lut ciamco ih innkhat hnu innkhat an check-up vivo.\nKo Thet Paing Soe tei innsung an va check-up ih a phone an zohsak, a phone sungah lamzawhnak ih a tel lai zuk pawl an hmuh ruangah an kai ih an sakhan ah an hruai.\nNazi 24 hlan, a thaizing August 25 ah a thih thu a innsang pawl hnenah an sim thei ih a ruak ra la uh an ti. Ralkap pawlin a thihnak cu Covid-19 nat in an ti, a innsang pawlin “Damlonak zianghman anei lo, an ra kaih lai khalah a damṭha tuk lai” an ti.\nHmin tarlang duhlo tualsung mi pakhat in “Covid-19 in a thi an ti cu a cang thei lo lawlaw. An vuak, an velhnak hliamhma ruangah a thi si ko ding” a ti. Assistance Association for Political Prisoners (AAPP) in “Ralkap pawlin thuneihnak an lak hnuah minung 1000 lenglo an hrem/kap that zo tin thu an phuang.\n“Dalan Na Ṭuan Lai Ding Asilen Na Duhmi Cerek Mu Hril Awla Na Hnenah Ara Thleng Cih Ding” Tin Ralrinnak An Pe\nKachin Ramsung Ah An Doaw Ciamco, Khuasung Mipi Pawl Cu An Tlansuak Tum Ih Ralkap Pawlin Zohman Tlansuah An Siang Lo


Union Minister – Doctor Zaw Wai Soe cun mipi pawl Eiin leh Si Khawl ciau dingin a cah – Thechinlandtoday\nUnion Minister – Doctor Zaw Wai Soe cun mipi pawl Eiin leh Si Khawl ciau dingin a cah\nadmin May 26, 2021 Leave a Comment on Union Minister – Doctor Zaw Wai Soe cun mipi pawl Eiin leh Si Khawl ciau dingin a cah\nTusun 26.5.2021 ah hin Myanmar Mipi cozah thar, NUG Union Minister, Doctor Zaw Wai Soe cun a Facebook ah mipi pawl thu a chah asi. A thuchah tlangpi pawl chu.\nRevolution hi nasa takin hma kan saw ih a danglam vivo ih. Hi mi doawknak hruaitu hi CRPH, NUG, NUCC leh EAO-te an si lo. Hi mi doawknak ih hruaitu chu Mipi pawl, Gen Z- pawl leh CDM-te an si.\nRevolution hi nasa takin hma kan sawnih danglam zetin a thleng aw rero a si, Cu mi a si ruang ah mipi pawl in ziangkim ah kan fimkhur a tul ih. Kan fimkhur lo a si ah cun harsatnak kan tawng thei ring ring a si, thil thlengawk dan hi a danglam nasa ih, ziangkim ziangtik lai khal ah a thleng thei ring ring a si.\nCu ruangah Tu ih sin ni rei lo te, tun thla sung ah hin thil ziangkim danglam thut thei asi, A tlun ih um mi kha a hnuaiah. A hnuiih um mi kha a tlunah, Palbettu kha a tuartu. A tuartu kha palbettu. Hi mi dinhmun kan thlen tikah cun pumpak ciauin ziang kan ti ding, kan rak ruat cia pai uh, Mipi pawl doawknak a thleng ding.\nMipi pawl Eiin leh Si a tul mi kan rak khawl cia pai uh . Mah leh sungkaw hrang lawng si lo in PDF pawl hrang khal ah kan lei kep pai uh, Kan hnehnak ni a thleng rero, Kan ram leh miphun hrangah kan neih mi pawl tathriamin kan um pai uh. အရေးတော်ပုံ အောင်ရမည် mipiin hnehnak kan co ding.\nMIZO SOCIATY OF AMERICA IN RALTLAN PAWL DAWMNAK AN PE →\n← RAM LEH MIPHUN PHATSANTU DALAN RALRINGNAK WORNING PE


VII. Thinlung hmunkhat te ah a fimkhawi thei tu cu mi hngetkhoh asi. - Hre Mang\nVII. Thinlung hmunkhat te ah a fimkhawi thei tu cu mi hngetkhoh asi.\nNa kiangkap na zoh asile thinlung ruahnak hmunkhat te ah a finkhawi thei lo tu pawl cu an vavai rero na hmu dingih thinlung ruahnak hmunkhatte ah a ret ringring thei tu cu mi hngetkhoh an si na hmu ding. Ziangvek harsatnak le kiangkap hnaihnawk nak lak khalah a duhmi tuahsuak dingin a tuan rero dingih a tumtahmi a pitlin lai hlan lo zianghman in a dal thei lo ding. Ziangvek thlisia hrang lak khalah thinlung daiten a feh cutco na hmu ding. Ziangvek dinhmun lai khalah thinlung daiten a ret thei tu cu micak asi. Micak si thei dingin na thinlung ruahnak kha na fimkhawi ih na tumtahmi parah hnial rual loin na ret thei a tul. Na thinlung daiten na ret thei lo ahcun na thinlung khal hmunkhat te ah na ret thei lo ding, na sunglam huham cahnak khal na hmang thei lo ding. Curuangah na duhmi parah na thinlung le thazang zate na hman awk theinak dingah na thinlung ruahnak daiten na ret thei a tul.\nNa thinlung daiten na ret thei hnu ahcun tihnak, thlaphannak pawl kha na thinlung sungah hmun na luah ter nawn lo ding. Na duhmi le na tumtah mi tuahsuak nak ding lamzin a lo dal tu pawl kha na thinlung sungah hmun na pe nawn lo ding. Cutikah na duhmi tuahsuak thei dingin “Pathian in amai hmuihmel keng in isersiam vekin ka tuah thei, ka tuah, ka ti thei” timi na thinlung ah zum awknak na nei ding. Cucu Pathian dodal in nangmah minungah hngat awknak si loin Pathian in na milai sinak parah a lo pek mi fimnak thiamnak le huham cahnak hmangin na thinlung sungah duhnak a lo pek mi pawl cu tuahsuak thei na si ti zumnak asi. Cutin na ruat tikah nangmah le nangmah kha duhnak sal sungah na tang lo ding khal kha na fimkhur a tul. Na thinlung le thazang zate pe in na duhmi na tuah tik khalah na mimal zalennak tiang hmang thiam nawn loin na duhnak ih sal sungah na tang asile nangmah le nangmah na hloh aw lala a si ding. Na duhnak, na ruahnak, le na tisa pawl kha nangmai thuhnuai ah um theh ding asi. Pakhatkhat kha na lutlunah na ret pang asile na cem asi.\nThinlung le thazang zaten hman awk ti tikah na duhmi tumtahmi lawng kha na thinlung sungah hmun luah ter aw tinak asi. Na thinlung sungah midang siatnak thu na ruat asile na ruahnak kha hlawn hlo aw la thatnak lawnglawng ruat aw. Mi in na parah thiltha tuah hai sehla timi thu na ruat hnakin midang hrangah ziang thiltha ka tuah thei ding timi kha ruat sawn aw. Dunglam riahsiatnak thu in na thinlung a lo luahkhkat asile na ruatnak kha thleng aw la hmailamah a thleng dingmi lungawinak in na thinlung kha luahkhat ter aw. Na cah lonak, tawntaihnak pawlin na thinlung a lo luahkhat asile na sunglamah mangbangza cahnak le fimnak thiltitheinak a um asi timi kha ruat sawn aw.\nLeilung tlun mifim hminthang pawl thuanthu na siar asile mi pakhat cio in anmah le anmah an sunglam nun ihsin an zir suak awk mi pawl na hmu ding. An sunglam minung sinak sungah fimnak, theihnak, cahnak huham a ummi an hmu thiam ih an sunglam ihsin a cakzet mi milai duhnak pawl kha anmai hrang le an kiangkap minung hrangah a thabik mi tuah suak dingin an thinlung ruahnak le huham cahnak pawl kha an hman awk thiam ruangah an sunglam sinak cun phurnak a pek hai ih an duhmi tuah suak thei dingin zianghman tihnak nei loin an feh ngamnak asi. Leitlun mi hminthang le mi maksak pawl sunglamah a ummi milai sinak pawl cu na sunglam ah a um ve asi ti na ruat dah maw? Na zum lo men ding. Na sunglamah khan leitlun mi hminthang pawl milai sinak sunglamah a ummi milai thinlung ruahnak huham cakzet cu a um ve asi. Nan danglamnak a um hmanah annnih cun an sunglam ih milai thinlung duhnak le huham pawl kha an duhmi tumtahmi tuahsuak thei dingin an hmang aw thiam ih nangcun cuvek na nei ti hman na ruat dah lo tla a rak si men thei. Cuti asile, to ciamciam aw la, mi zohman hnaihnawk lo nak hmunah thu thaten ruat sal aw. Na sunglamah a lo sersiam tu Pathian in ziangvek fimnak le huham cahnak a lo pek asi ti na hmuh fiang asile mangbangza in na phurnak pawl a cangvai dingih na thinlung sungah a ummi duhnak na neihmi pawl tuah suak thei dingin ralthatnak le tuah ngamnak thazang na ngah ding. Tihnak hi theih lonak ihsin a suak mi asi. Voi tampi cu tihnak cu cahlonak ihsin a suak mi ah an ruat theu, asilo, theihlonak ihsin a suak mi asi. Na sinak na theih fiang asi ahcun na hrangah zianghman tih ding a um lo. Na tih khal asile na hmakhua na ti danglam thei cuang lo. Cui bakah na tih asi le na siding dinhmun tleng thei loin nangmah le nangmah na ti cau aw ih dung na sip men asi. Mi tampi cu tihnak an neih mi ruangah an tuar lo ding pi an tuar phah ih an si ding zat an si lo phah. Cuvek lakah na tel pang asile thaten to ciamciam aw la ziangruangah minung na cangih ziangtin na nung ti kha ruat tha sal aw.\n“Na si duhmi vekin ruat aw la, sim aw la, tuah aw,” cuticun na duhmi vek na si ding. Tongdang in kan sim asile, Pathian in ka sinak dingah iruat sak mi asi tiah na ruah mi le duhmi vekin nung aw. Na taksa le na thinlung hmuahhmuah cu na kutsungah na ret thei a tul. Na neih lo mi thil pawl ah buai aw hlah. Na neih mi pawl kha nehzetin na duhnak tuahsuak nakah hman thiam tum sawn aw. Mi tampi cu an neihmi kha zianghmanah an siar lo ih an neih mi lo thu ruatah an thinlung cu a bang lak men theu. Na thinlung duhmi tumtah mi na neih rualrualin tuisun ni ah na tuah mi na neih mi kha a tha bik na tuah ih na hman awk thiam ding kha a thu pi. Na tuah mi pawl kha na thinlung fimzet in na ruat suak mi pawl si hai sheh. Na ke karkhat na kar mi cu na thinlungin na ruat hnu ah na kar mi siseh. Na kut kha thli in a lo hran ruangah voihnih khat cu na hawi men ding nan ziangtik lai khalah na thinlung fimzetin thu na ruat hnu ah na tuah lomi zianghman na taksa peng in tuah hrimhrim hlah sheh. Na thinlung sangkha kha thaten khar ringring aw. Tuu retnak in cu zanah thaten na khar lo le cinghnia le tlavangin zanah an lo deh sak thei vekin na thinlung sangka kha thaten na khar ringring lo asile na ruahban lo mi ruahnak tha pawl pawlin na sunglam mawinak cahnak huham pawl kha a lo siatsuah theh pang ding. Cutin na thinlung na kilkhawi thiam asile ziangvek dinhmun le tikcu khalah thinlung daiten na ret thei dingih ziangvek dodalnak le khawm tu khal na pah thlang thluh thei ding asi. Cuticun micak na si ding.


Thirleng hman Hmu Dah Lo Kan Khua BOMBA ah Motor zin hmun 3 in a thleng zo | Falam Online Media\nJune 21, 2020 June 23, 2020 admin\t0 Comments Falam Thuthang\nKum 1958 hrawng Falam ka thlen pek ah, Thirleng ṭih in zin thlang ah ka rak tla dah. Culai ahcun kan khua ah Thirleng kan hmu dah lo.\nCaan a rung her vivo ih kan khua ah motor zin hmun 3 in cozah bawmnak in a thleng tariai aw. Mangbangza.Manglam vek.\nKum 2016 ah Taal in Rulbu, Tiahdai, Bomba in Khawlung ah Jeep a thleng thei. Rulbu le Tiahdai karlak zin cu a suk so a tam tuk ih ṭih a nung deuh.\nKum 2020 ahcun Taal, Zamual, Lungtar, Bomba zin cek an thok. Kum 2020 thotho ah Khawlung, Zo Dihai, Bungzung, Uisii, Darteti in Khuanglung tiang Pi 21 kau zinpi an cek lala. Khawlung lam in kan khua tiang pi 21 kau zinpi June thla sungah an rak cek bet.\nCuticun Lungtar lam in kan khua Bomba tiang zin cek tu JCB le Khawlung lam in zin cek tu JCB cu June thla 18 ah kan ram Khuaihnok tlang kan timi ah an tong aw curco.\nCuiruangah Zamual in Khuanglung tiang pi 21 kau highway zinpi cu a tlang zo, a pop zo tinak a si. Bomba in Zamual tiang pi 21 kim ding in cek bet ding malte a tang lai ti a si.\nZamual in Khuanglung tiang hmun suk so a um tuk lo. A dam ziahziah, a phei zurzo. Zikzek timi a kel um tuk lo in a feh thei thlang ding ti a si.\nTiahdai in Bomba, Lungtar in Bomba, Khawlung in Bomba tin hmun 3 in kan khua ah motor a lut thei thlang tinak a si. Tlangkhua in Bomba ah Motor cycle in feh a theih hrih fawn.\nCuiruangah, tuihlan ahcun Bomba cu ralrelhnak ṭha an rak timi a si naan, tuahcun relhnak ṭha a si nawn lo.\nZinpi um ih tthatnak.\nPursum leilawn a ol thlang ding. Bomba in Rih, Tibual, Satawm, Leilet, Lairal tlangtluan ah. Khunglung Aikawn in Tlauhmun ah. Bomba in Falam, Hakha, Thantlang lam tiang..duhduh ih thil zuar a theih thlang ding.\nLut le suak an tam ding ih, cumi sung ah siatnak phurtu khal an bo lo (an um) ding. Kan ttoruah a ttha tertu kan zoram tupi thing a him lo pang ding ti phan a um fawn. Cui kan zoram tupi thing pawl in, kan dawhhna a si mi Khawlung va le Hnahkhar va a tam ter. A por ter.A thianghlim ter. A fim ter.\nKan thingkung in kan kiangkap thli bal pawl (Carbondine oxite) a zuk ih thli thiang kan hawp ding mi (oxigin dat) a suah. Cutluk ih kan hrang ih ttha kan Tupi thing pawl hi kil him tengteng a ttul.\nSumpai ngah ding lawng a ruattu pawl in an hau kolh thluh pang ding timi phan a um zet. Aaluu cinnak vek men ah Lairam kan tupi tam tuk an hau kolh thluh zo. Nonawn fa pawl in taimak suah in kil him tengteng uh.!!!\nPu Thang Tin Sum\n← June 25 ah Surbung Vanzam tualrawn ah Vanzam ṭum sin ding\nK-pop fans le TikTok fans in Pu Trump MualPhoh →\nFalam peng ih SAC ralhraang cangvaihdan an Dem\nAugust 19, 2021 August 19, 2021 Ni Hnem Sung 0\nFalam khua, Lungpi veng (Rialti) ih mithiruak an hmu cungcang thu um cin – update


Pope In Mipi Malsawm pe - Chinland Today Media\nDecember 25, 2008 6:24 pm·0 comments\nPope Benedict 16 nakcun Vatican ih St Peter’s Basilica Biak in ah mizan zanlaiah khawmawk nak a kaihruaiih Vatican ih Chrismas hmangding fehkhawm minung thawng tamzet pawl hnenah Kum 81 mi Pope Benedict hin thlawsuah a pe. Mipi lamkhalin Pope hi duhsak nak thlawsuah peve in hlamawi zetzet sakin can an hmang. Pope hi khawmtan hlanah a mah hmuduhtu pawl hrangah tukverh ah reilote a daksuakih Bawizisu ih zuk tumpi khuhmi a on thluhhnu in khawmhi an ttan, Himi Bawizisu ihzuk hi St Peter’s Square ih Chrisma Tree tumzet kiangah ret asiih Pope cun leitlunih huatawk nakleh doawk nak ticem a duhthu asim. Middle East ih buainak a suak tharsal cu pawi atithu khal asimih hibuainak tidaih nakdingah Pathian hnenih dil a ttul thukhal asim.\nBethlehem khalah Krismas hi sunglawizetih hman asiih mitamzetin Bawizisu ih suahnak hmun Biak in Church of Nativity ah hlanthar awknak can an hmang. An lakah hin Israel in a hleice ih an ram luhnak a pekmi Gaza bialih um minung 200 khal antel. India, Canada, US, Britain leh ramdangdang ihsin kristian fehpawlin Carol hla mawi phunphun sakin can an hmang…\nIran President in Chrismas Thucah Sim\nBritish Tv Channel Four in Iran President Mamhmoud Amehdinejad ih Chrismas thucah a simding ruangah UK ih Juda mipawl leh minung covo humhim tupawl cun an duhlo nasa ih, Iran President hin Chrisma thucah a sim nakah. Tuisun Chrismas niah Bawizisu leiah a um taktak asi ahcun a damlai vekin, sualzet leh nungrawng zetih rorel tupawlleh leitlun mipi zawnzai i leh in tirawl harsat nak cu a tireh ding asi ati, Hi thu a simmi hi mipi tamzetin an helhkam zetih. British TV Channel Four hi Private Channel Pakhat ih thildanglam deuh tisuah hmang zetttheu asi…


Capoh Archives - Page 3 of 5 - Chinland Today Media\nA naa lo pi A try rero laimi a fala nu te thawn an feh. A fala nu in thaisun ah ra awla, cu le a phi ka lo pe ding a ti. Lai khawte ti pan cuh….kaitten an ttum zawng ah kaitten a kiak ih Liante ih ngal vun cu a hik theh. A hik nasa pam…mawzaa kan hruk […]\nby CT Media ·\tMarch 25, 2009 ·\nBawngbi tthit sual Pakhat pa cu a bawngpi an tthit sualsak tuk ih an inn tlungtum rori cu an inn hnen tei’ inn sungah a lut ngah.. an in lam kel a kel thei lo. Pakhat pa a haa-ham (a ka ang) a tuum tuk ih a taksa a langthei nawn lo, a dang fir pakhat te lawng a lang.. […]\nby CT Media ·\tMarch 10, 2009 ·\nSuhnak pakhatnak Unau pahnih te an um ih zo sawn ha upa deuh? Suhnak pahnihnak Pahnihnak pa neh awla paziatnak pa na si ding? Na ruahnak ah cun hi thusuhnak cu a cang thei lo mi le a si thei lo mi a si si. Pahnihnak neh cun pakhatnak a si mai ko lo ding maw! Cuvek thusuhnak cu a […]\nby CT Media ·\tFebruary 18, 2009 ·\nKhawte au aw…\nHmuan thlangpa : Hmun sakpa tho aw la, lo vah ka lo sawm…tuisun cu nikhua a tha nawn ding a bang ih na tithawl tumbik keng aw. Cun, rathur le na ziandawng pawl kha na hngil lala pang ding…Ka nawhalh a tha lo ih nan ta ka loring mai so khaw…tho aw, tho aw, ke ih feh ding tete […]\nby CT Media ·\tJanuary 31, 2009 ·\nKum (7) mi in nau nei\nThuthang a tam lemlo ruangah a hnuai ih thu thaten siar aw, a sinan hni hlah aw:—– A tlun ih “Kum (7) mi in nau a nei” timi, na siar maw, ziangtin na ruat? Thil dangpin na ruat ciammam maw? Kum (7) mi cun nau an nei thei ko lo maw? Kum (2) mi hman in nau cu an […]\nMirang in na hmin rel aw\nAn sayama cun tlawngta nauhak pawl hnenah, mirang in nan hmin nan rel pei a tiih: Sayama : Sui Par na hmin rel aw Sui Par : Ka hmin cu Sui Par a si Sayama : Mirang in rel aw. Sui Par: Yes Miss, My name is Gold Flower…. a ti.\nby CT Media ·\tJanuary 24, 2009 ·\nObama in “Ai! Ai! ka lo bum” a ti………\nMr President ih Capoh “Ai Ai, ka lo bum si”…….ha…ha..ha… * Tu lai cu Bush le Obama an thluak a sa vet vet ko…cu lai ah:—?? White House ih meeting ah Bush a buai deuh. Upa pakhat in Bush hnenah “Obama a ra so khaw” a ti tikah Bush ih thinlung a buai “Aw!, kan kai ti nak maw?” a […]\nby CT Media ·\tJanuary 22, 2009 ·\nZo in steel wood a rak ret? ha..(Capoh)\nKa lo cah cia ding..dimten hni aw… Fala mawi ngai ngai pakhat cu duh aw ngai ngai a si. Falat a thiam awter zet. Amah khal tthan duh lai fang a si. A tthan tuk nakah a si pei cu ti…a zahmawh a rak hmul thawk ve. Vansiat ah cui a zahmawh hmul cu a rak thei aw lo riai. […]\nby CT Media ·\tJanuary 12, 2009 ·\nThuphan per ka hmang tuk\nTlangval: Na va mawi ve? Fala: Ka zum lamlam lo. Tlangval: Ka khaw sehvel hmuahhmuah falal lakah na mawi biksi. Fala: Ka zum lamlam lo, tongkam na thiam tuk aw Tlangval: Ai, tongkam lawng ka thiamlo pi, thuphan per ka hmang tuk si.\nby CT Media ·\tJanuary 8, 2009 ·\nX Ziangtin Siar Ding (capoh)\nBy-Thawmte ( Piantawkpian) Fapa….”papa Yiang ah si X’mas hi Christmas tin an siar”? A pa……”Aw pate X'(ek si)mas tin siar ding a si lo Christmas tin siar ding sokhaw” Fapa…..”papa sile cu TripleX le Xman cu Triplechrist le Christman tin siar ding si pei cu HaHaHa.” A pa…..”nau hak ih Eih!!!!!! ka lo!!\nby CT Media ·\tDecember 23, 2008 ·


Pixhawk 2.1 Blue Cube | MYBOTSHOP.IT, 690,00 €\nCodice articolo: MBS-Z-54\n1 x 10 IMU Assi\nAccel./Giro./Magnet. MPU9250 & Accel./Giro./Magnet. LSM303D & Giroscopio L3GD20 & Barometro MS5611


Olsam Khristian Nun - Chinland Today Media\nNovember 29, 2008 10:37 pm·0 comments\nSiar: Matthai 16:24-28\nKeimah ruangah a nunnak a liamtu cu a nunnak a hum ngah ding. – Matthai 16:25\nKumkhat Sung aibal: – 2,3 John, Jude – Thufim 21:22-31\nTV program tampi cu caan tawite sungah kan zoh ttheh thei. Kan theih duhmi thu pawl caan tawite sungah fiangte in a lang thluh. Ziangahtile cet lam fimthiamnak ruangah Nazi pakhat a reimi program kha minute 6 hrawgah kan hmu ttheh thei. Minisode Net-work in a larzetmi zoh nuam thuanthu pawl kha tawi famkim in a tuah saal ruangah kan zoh duhmi hmuahhmuah kha ol tein kan hmu thei. Mah zoh duhmi pawl caan tawite sungih zoh thei ttheh timi hin ziangtluk in fimnak a sang ti a lang. Kan nunnak ah ziang hmuahhmuah hi olsam dingin tuah thei a si.\nMi hrekkhat cun Khristian sinak hi olsamter an duh. Nipi Ni lawng Biakinn ah an feh. Kawhhran in nunnomnak an tuahmi lawngah an tel. Ahlu malte lawng an thlak ih an khawmpi mi pawl parah an ttha. Taimak suah in zuamnak an nei lo. Nipi Ni cu colhnak le nomnak in caan an hmang.\nCumi cu olsam Khristian sinak a si. Asinan kan theihmi Jesuh dungthlun nun cu Nipi sun ih colh men lawng a si lo lifestyle nunzia a si ih nitin langter dingmi a si. “Dung thluntu” tiih kawhmi cun Jesuh hrangah nunnak pek khi a si (Mtt16:25).\nKan nitin tumtahmi kha Amah ap in A dung thlun dingah in ko. Amah thawn pawlkom nun ih a suahpimi cu kan thuruah, kan thurel, kan lungput le kan tuahmi pawl hi kan lungawinak le Pathian lungawi tertu an si ding.\nKhristian nun cu olsam nun hnakin a cuang deuh,\nA liamcia caan ih zumnak ih thlacam men kha a si lo;\nNitinte ap-aw mi nun,\nKumkhua rei awh Khrih hrangih nun a si.\nKhrih zum timi cu veikhat kekar men si loin\nAmah thawn nun sung fehtlang nun a si.


Nun Thuthup: Pu No Than Kap – Meifar\nDecember 30, 2021 admin Lawrkhawm 0\nPu No Than Kap: “Kum 40 ah “Cathiam sang le niam” an bangaw (Cathiam lo deuh khal a lian sawn thei). Kum 50 ah “Hmelṭha le sia” an bangaw (Thuh theih lo in hmaivun ah dum le bo an suak, vun a cuar). Kum 60 ah “Sinak sang le niam” an bangaw (Hmunphiat hman in a bawi hlun zoh ṭha paih loin a um thei).\nKum 70 ah “Inn tumpi le fate” an bangaw (Ruh le cang a na, vak sukso a har, ṭulmi cu hmun bite lawng). Kum 80 ah “Paisa nei le nei lo” an bangaw (Paisa hman duh hman ah ziang ah hman ding ti theih a har). Kum 90 ah “Ihthat le ṭhangharh” a bangaw (Na harh khalle ziang ka tuah ding ti na thei cuang lo).\nCuruangah, A nuam zawng in um thiamaw. A net ah kan zaten kan bangaw thluh. HMANSEH Thi thei lo kan thlarau taksa cu hnuk a cah veten, Hell le Vanram feh kan um ding ruangah, kan bangaw lo nasa.\nKum 100 hman rei lo kan nun netnak ah, kan leihring nun bangaw thluh hman sehla; Cem dah nawn lo Kumkhua hrangih kan thlarau taksa umdan ding cu Lei le Van vekin a danglam. Nathei le thithei kan lei-taksa maw thupi deuh ah na Ret; Ziangtik hman ih Nathei lo, Thithei lo na thlarau-taksa thupi sawn ah na Ret? Na hril sual pang ahcun!”\nRalhrang Pawlin Kum 80 Mi Tin Thang Nu An Kap That


Khuabawi/Venglal Kan Hril Tikah – တရားသူကြီး Salai Thawngpi | Falam Online Media\nJanuary 17, 2021 January 17, 2021 Ni Hnem Sung\t0 Comments\nKhuabawi hi khuakom (Uksuh) hotu an si vekin hrekkhat khua ahcun khawte 4/5 kom hotu an si. Curuangah khuabawi hi thupi zetih kan ruah a ṭul. Khuabawi ka ti tikah khawpi sung ih venglal khal a huap cih ding.\n2008 daanhrampi caang 289 ah khuabawi asilole venglal cu khawmi pawl ih upat hmaizahmi kha daan vekin hril ding a si tiah a um. Cule veng/khuakom uknak daan caang 5(d) ah mipi ih upat hmaizahmi a si ding tiah a um ve. Himi upat hmaizahmi timi hi kan mah le khua cio in ziangtin kan tah timi a thupi zet ding. Upat hmaizahmi kan hril maw, hrillo timi cu mipi par ih ṭhum aw ding mi a si. Mipi kan dinhmun langternak a si kan ti thei.\nKhuabawi/venglal hnaṭuan ding hi veng/khuakom uknak daan caang 13 ah phun (31) a um. Himi phun 31 pawl a hman dan ding cu veng/khuakom uknak daan kalhmang (rule) ah a um thluh.\nCule daan dangdang ah khuabawi hnaṭuan tete bikhiahmi an um ih Leiram daan tla ahcun thuṭhennak tiangin thuneihnak a pek. Leiram thu khalah thupi zet an si.\nCuruangah khuabawi kan hril tikah kanmai khua dinhmun lawng si loin kan Falam pengpi dinhmun tiang in zoh phah a ṭul. Ziangahtile Falam peng zate huap in Penguk in ukhruai hman sehla hna a ṭuantu taktak cu Khuabawi/venglal pawl an si. Khuabawi/venglal pawl in ziangtluk hna an ṭuan thei timi par ah Falam peng ṭhansonak a ṭhum aw ve.\nFalam peng ah khawkom 84 lenglo kan um ih veng 14 lai a um. A zate kom ah 98 a si ruangah Khuabawi/venglal 98 lenglo kan nei ding tinak a si. Cule khawte lam ah mipum 40000 lenglo kan um ih khawpi pathum ah 18000 lenglo an um. Mipum 58000 lenglo hruaitu Khuabawi/venglal 98 hi mithupi zet an si.\nHitluk thupi a si mi Khuabawi/venglal kha a cang thei a si ahcun 2021 hrilawknak ah cun BUAIH ngah zo MINO pawl hmanin ṭuan thei ve hai sehla duh a um zet. Hakha khawpi ih veng pakhat venglal tla cu Monywa ihsin BUAIH ngahmi MINO a si ih mipi in an duh zet. Hna khal a ṭuan thei zet.\nCuruangah a rei hlan ih tuah dingmi Khuabawi/venglal hrilnak ahcun mipi lam khal ralring zetin in hruaitu kan hril ding a thupi zet thlang. Kan ram cozah ih tangtabik dot a simi Khuabawi/venglal uknak hi thupi zetin ruat thlang uhsi.\n← Presidential Inauguration Ni ih Pu Trump tel tum lo nak san\nJanuary 20 : President Donald John Trump caan hman tum dan →\nCDF Hakha in SAC ralhraang 5 kap that\nMay 17, 2021 May 17, 2021 Ni Hnem Sung 0\nFalam, Surbung Vanzam tualrawn Mawisin dingin Japan Cherry le Farkung fa an ciing


Veikhat Ah Kop 59 An Neiaw – Meifar\nMalaysia, Wisma Chin Woo hmun ah fala le tlangval kop 59 cu hlunghlai zetin kutsihnak an nei. 22, 02, 2022 cu ni hleice an timi a si ruangah nihnih (Twosday) ni tin an ko, curuangah himi ni cu dauṭhahnak an tiih an nei cece.\nKum 27 mi Chan Kai Wei le Chow Ji Khay khal hitawk hmun ah an neiaw ve ih himi ni cu number ṭha zet a si ih dauṭhahnak ah kan ruat a ti. Tlangval Chan Kai in, “Singapore ram ah hna kan ṭuan, asinan 22, 02, 2022 sun ih neihawk kan duh ruangah kan ram ah kan tlungsal ih kutsihnak kan nei” a ti.\nTlangval kum 29 mi Tong Kok le a fala kum 35 mi Hah Siew Jun khalin, “Tuisun ni 22, 02, 2022 cu a danglam tuk ih hmailam caan ah aum nawn lo ding. Kutsih man khal RM260 lawng kan cemliam ih neihawknak capi marriage certificate khal in pe hngal” a ti.


Cohlan Tlakmi Raithawinak - Chinland Today Media\nMay 20, 2010 12:58 am·0 comments\nA tthami tuah cila cohlan na si ko ding; sikhalsehla a ttha lomi na tuah ruangah sualnak in nangmah neh dingah sahrang bangin sangka in a lo bawh. – Seemtirnak 4:7\n– 1 Sansiarnak 10-12\nKa rualpi pakhat in ka innhnen nu Bible laksawng a pek tikah ka thin a nuamzet. Asinan ka innhnen nu in, “Ziangruangah Pathian in Kain ih pekmi raithawinak cu hnong tahrat in a parah a tawkzawn ruahnak a nei lo, ti hi ka theithiam lo ruangah Bible siar ka cawl. Kain cu Lothlo pakhat a si vekin a neihmi a pek. Raithawinak pe dingah thil dangdang rak lei dingin Pathian in a ring maw si?” tiah i ti. Bible ih sim duhmi a ruat palh.\nPathian in hanghnah hangrah a duh lomi a si lo. Kain ih raithawinak in a dik lomi a thinlungput a thup timi a thei. Pathian ih Daan vekin a nungcang duh lotu cun Pathian hnenah an pe aw ngaingai lo, ti a langter.\nKan sunglam ih lungruhnak in Pathian thawn in tthenter nain a lenglam nun ih Amah biak cu a olte. Judas in a lenglam lawng Pathian betu pawl in an nun sualnak khuh dingin biaknaklam cangvaihnak an hman thu a ngan: “An hrangah ttihnung a va si ve. An thlunmi cu Kain ih a rak thlunmi lamzin a si,” (Judas 11). Amah thangtthatnak hlasak le A hnattuannak hrangih peknak in Pathian kan rian thei. Thinlung takih tuah lomi peknak le thil cu Pathian in a cosang lo.\nPathian cu kan tumtahmi le kan sunmang hnakin a ttha sawn maw? Sualforhnak kan tonmi hnakin a man a khung sawn maw? Kan nunram ih a thupibik a si zia langternak cu a hnon lo dingmi raithawinak a si. – Joe Stowell\nBawipa, kan lo biaknak le ka lo thangtthatnak,\nKan thinlung in Na hnenah a sung kan khannak cu;\nCohlan tlakmi duhdawt thawinak si hramseh,\nNa thluasuah hmuahhmuah cu tlunvan ihsin an ra. – Sper\nA hnenih a sungkhantu thinlung cu\nPathian in a hnong dah lo ding.\nTham Theihmi Duhdawtnak


Ralkap Ihsin Ava Tlung Ih A Nulepa A Surprise Tum, Ava Caikhawk Cu A Tumlo Ram Thil A Hmu – Meifar\nRalkap Ihsin Ava Tlung Ih A Nulepa A Surprise Tum, Ava Caikhawk Cu A Tumlo Ram Thil A Hmu\nJanuary 22, 2022 admin Leitlun 0\nUSA, Colorado khawpi ih um tlangval kum 20 mi Joseph Pena cu Germany ram ah ralkap a ṭuan, kum 2 sung ralkap a ṭuan hnuah a nulepa tong dingin ava tlung.\nA farnu in “Kan nulepa hnenah na tlung ding thu hi sim aw hlah, kan suprise ding. An rinlo laitak ah kan va caikhawk ding” a ti. An unau cun an phur zet ih a farnu in video in arak zuk, a nulepa umnak inn ah an va feh ih a nulepa cu innsung ah an um lo.\nAn ihkhan sungah an um ti an thei, Joseph Pena in ihkhan sangka cu avun sit ong ih a farnu in video in arak zuk cu an tumlo ram thil an hmu. Nupa-sinak an rak hmang laitak a si, an fapa an hmuh veten an lau tuk ih an au ciamco.\nAn fapa khal a ningzak tuk ih sangka cu a khar lohli. Innsang nubik Kaati in, “Kan fapa cu a thilhmuhmi ruangah kan inn ah ara ngam tuk nawn lo, a cawlh sung cu phone call le cakuat lawngin in be ṭheu.\nIn surprise tum nan kan rak surprise nasa sawn. Kan thilton hi poi kan ti ciamco lo, a cawlh sungah hlim zetin caan hmang seh ti kan duh” tin media hnenah a sim thei.\nBazar Kai Lai Palik An Dawt That\nCNA Bokhat Salai Cung Lian Sang Tedim Peng Ah A Nunnak Liam